url: =Ka Zawlnu ‘Ngaih Ang ah’ ~ J. Thang Lian Pau :: ZOMI DAILY\nposted on 30 July 2016 at 7:12 am UTC+9:30 Lomkholna: Article, Thanglianpau\nKa cipih leh ka zawlnu hi dingin cik mahin ka kilamen kha ngei kei hi. A min ka zak cilna pen Mumbai pana Mizoram hong kileh kik kum 1990 pawl hi in nei ing. Tua pen Mizoram in zong la lam ah amah a meltheih cil lam hi in, tua lai na-na-na in Mizoram ah mel leh duang, aw leh tat ah kua dem zawh ding hi lo hi. Mizoram dung leh vai-a minthanna teng leh tangpaalte luntang teng pen a ma-a hi in, kua hazat theih hi lo hi.\nA tangthu ka zak kik leuleu ciangin ‘pasal neih sawm’ cih hi mawk hi. Ka lungsim in “pammaih mah si” ci samsam hi. Ai’zong cih theih om lo hi. A pasal ding in Mumbai ah a damloh laiin na lim khoi mahmah ngei hih tuak hi. A dam kik ciangin “U aw, ka damloh laia nong kep nong khoina panin nang zong natna nei na hihlam ka phawk hi. Nang zong na dam nading ahih naak leh ‘kei’ leh ‘ka nuntaakna’ teng khempeuh pen nang deih bang hi ta hen; hong theisiam in!” cih pen a lungdam kohna hisak hiau mawk hi!\nA kiteen ni mopawi pen lei mihing leh vantung nungak Mo kipi hi mai-in ka thei hi. A kizepna Mopuante leh lam tawna Otto band’ pahtawina tumgingte pen amah tawh kilawm lua hi. Tua ni in pen leitunga muh theih khempeuh etlawm khin in, a ging khempeuh pen ngeih khin mai hi. Leitunga lunggulh pen khat gen ding hi leng tua Monu’ taklam a ‘pen’ kici ciat kha ding hi. Ai’zong zalmang in zong hong matsak ngei loh sinthu lel lah hi mawk hi.\nA mopawi nasiatzia leh minthan-zia panin amau nupa pen ki-it diak ding leh nuamsa diak dinga kilawm napi, ta nih a neih zawh uh ciangin itna in kiam hun nei ai’diam hong kikhen dihdih mawk uh hi. Sian in zong ‘Itna kip khosak’ leh kilawm sam hi ven. Naupangte pen a nu’n Dawrpui veng ah inntuam luahin ompih hi. A pasal in pen zi nei kik khin zo hi.\nKa kimuh cilna uh leh bangci bangin kimeltheih kha, cih pen ka gen theih nawn loh hangin, a min ka zak zawh kum sawmna 2000 kum pawlin pen ka zawlnu hi khin zo hi. Ta nih nei khin, nungak kik ahih hangin limci pen zo lai veve in, i kiang ah hong om ciangin i lungsim tawng pen na ‘nuam khinkhian’ kha pahpah hi, kici tek hi. Album thak a release ciangin mi tawmcik a cialna ah hong hel tangtang zel ka cih ciang aman zong zawl takpi mahin hong ngaihsun hi, ciin ken zong ka ngaina lo thei kei hi.\nAmah tawh kizawl ka hih hangun kua mi kua sa, cih ka kidong ngei kei uh hi. Ai’zong aman ning kum Nov. kha in ka zawlpa mah Benjamin Guite (McPie drumer) kiang ah Guite beh (Vuite a ci zong om) a hihlam na hilh kha lak hi. Tua panin amah pen ka zawlnu bek hi mai loin ka cipih taktak na hi gige mawk, cih ka tel hi. A tunga a photo pen Zolawkta ading ngiata hong piak hi setsat se hi!\nKa ngainat mahmah ka zawlnu’n tukum February 26 niin a it mahmah Lal Rinmawia tawh pumkhat suahna mopawi thupi takin bawl uh hi. A pasal pen Ex-Minister Pu ST Rualyap (Mara) tapa hi in, Aizawl Khatla vengah teeng hi. A pasal zong amah bangin music ukin Bible Society Lapawl Convener hi. Mizoram pana internet website lawhcing pen pawla kigen www.zoramworld.com zong Rinmawia aa hi in, English section editor pen ‘ka zawlnu’ cih dan khawng na hi se uh hi. Pasal hong neih kik ding ciangin a tate pen a pate kiangah kha kik phot hi.\nKa zawlnu ka cihcih, Rebecca Saimawii in 1990 kumin album masa pen ‘Zai Rimawi’ leh 1998 kumin ‘Ka Thlang Ber Che’ cih release hi. 2000 kumin piangthak in, tua zawh phatna la album thum, ‘Min Hmangaihna Ropui’ (2000), ‘Khawthianghlim Jerusalem’ (2001) leh ‘Ka Nung Reng Ang Kristaah Chuan’ (2003) bawl kik zo hi. Kristmas la baan ah English leh Hindi pau tawh album zong bawl ngei hi.\nMakuri pen kum 1968, Nov. 1 niin Shillong ah piang a. PU tan a sin zawh ciangin music lam ah pial in, Zotate lakah a lawhciang pen pawl suak hi. Pahtawina Award tuamtuam a san tawmsan lo hi. Sian in ngaih ang ah itna kip khosak ta hen…\nJ. Thang Lian Pau | March 10, 2004\nPrevious: Malaysia thongsung aom Kawlgam mite Kanbawza Bank te’n ciahpihding\nNext: Van gam pan laikhak – By Piang Ngaih Don\nTulaai Leitung Thuthang Tuamtuam Updates August 28, 2015\nLeitungbup Ekbuk Kipawlna “World Toilet Organization”\nMalaysia, Pahang sung aom Hotel khat kicim, mi 90 ki hemkhiasak


timestamp: atn

url: =Thuthak tomkim icng Apirl 3, 2014\nA. Census ah Hausa thuneih theihna omlo, Misimte thuneih theihna omlo\nCensus kisimna ah Hausa te genloh Kawlgam uk kumpi pa Tein Sein leh Sai Mauk Kham in zong aminam hih na tuak leh dotna 41 akimtak in dawnna nei khinzo uh a, March 1 ni in Kawlgambup misimna ah ihihna bangbang minam min gelh ding mai muakna nei khinzo ahihi. Tua man in thuneihnopna tawh tua nagelh loh pha mawh hi cih Kumpi pan in thuneih nazang in ki hanthawn tuan se lo ahihi. Misim ding te zong tua hikei ,hih' kisam kei cih mipi tung ah gen khia thei lo ding ahihi. Dotna 41 tawh kizui in agelh ding in kisawl ahihi. UNFPA huhna sum tawh Census nasep zia ding kisin sak in Sayinsit te nikhat Kyats 6000/- Ni 15x6000= 90000+ 20% omlai kepcing leh Sayin la te mikhat 5500X14=77000 + 20% omlai kep cing ahihi. Tuaban ah Sayinsit te misim hunsung nikhat Kyats 4000x12= 48000, leh Misim sayin la te mikhat teh Nikhat 3000x12= 36000 ahihi. Hihsum te in thudotna 41 teng sep na ding ahi a, athugen beh leh khiapsak na ding in cialna sum hilo ahihi. Census tawh kipawl Hausa pa in amau innkuan bek tawh kisai thu nei bek ahihi. Mipi tung ah Census vai in thuneih nading, kumpi thu pialo sumtawh lah kicial lo ahihi.\nB. 1840 leh Census\nKawlgam Census hunsung in Ministry of Immigration and Population pan kial lap thukizak na 1840 tungtawn in mun khatkhat ah Damlo mibangzo taktak lo ( Mittaw Bengong, Lampai theilo, Pau theilo, Zun leh Ek dong in atheitheilo mi te) misim te in simsak lo cih thu om ahih man in 1840 ah ki report ziahziah ahihi. Tua ban ah Misim te in thunei te bang in kam pauna te kigen ziahziah ta ahihi. Theih ding thu ah MP ahi a, Myouk ahi a, Hausa hizong zong in mipi lunglausak, lin phawmna, a om leh hih Census hunsung 1840 ah kigen kiko thei ziahziah ta ahihi. Na gen ciang in amun leh ahun, Manggilh loh ding MIP in vai kha ahihi. Nasem te min nathei kei leh genkullo ding ahihi. Nasep na akhawk khawk in kikhen a, tua khawk ah tua teng in sem cih sayin kumpi nei zo ahihi.\nC. KIA gam huam sung Census kisem thei nailo. Kisem lo thei\nKIA khutnuai ah kihel Myo nee Kachin gamsung leh Shan gamsak lam teng tuni dong Census nasem te'n nasem theinailo ahihi. KIA lampan in agen na uh ah Kido hunsung akizang mun te ahih ban ah lauhuai in' tulaitak in zong UN sawltak palai Mr.Vijay Nambiar KIA/KIO gam huam sung ah aomlai tak zong ahihi cih pulak khia ahihi.\nD. Kawlgam Thukhun puah ding vai athu kisawng saw lawii\nDemocracy kiukzia tawh kizui in mipi thudeihna ah 2008 Kawlgam kiukna thukhunpi bawl phat zia ding Pu Thein Sein, Pu Thura Shwe Maan leh Galkap mang Pu Min Aung Laing amau teng thum abeisa hun in asimtham in kiho khinzo ahihi kicihi. Tu in Pohmah 436 (ပုဒ္မ ၄၃၆) pen angeina bang in koih ding Tein sein leh Min Aung Laing kithu hualton uh a, Pu Thura Shwe Maan in ahih leh puahmasakpen ding ah amasa pen pohmah 436 hi ci ahih man in thukhun puah ding vai athu kisawng saw lawii ahihi.\nE. NLD party U Win Tin zato lum , Aung San Suu Kyi in veh en vetlo\nNLD party ah asiding hipet mah ta ahi U Win Tin damlo in Victoria Zato pi March 26 zuan in tua sung ah zato lum in om ahihi. Tu in kalkhat cing petmah ta a, tuni dongciang Daw Aung San Suu Kyi in En, Doun , Hopih nai vet lo ahihi. Tua man in NLD party khang no pawl khat in Daw Aung San Suu Kyi tung ah Dotna bawl khia dihdih uh ahihi.\nF. Tedim Elder sung ah NLD Pu milui Pu Ngin Thang\nZomi nam min vai ah vaidin na tawh kipawl diksaklohna Tedim Elder Pu Ngin Thang in min kuihna om ahihi. Tua man in tu lai Zomi Khangno tampi in Pu Ngin Thang pen ameidawi pi ahihicihi. Banghiam cih leh 1990 kum kitelzawh galkap mang te in gam ukna thuneihna alak hunin Daw Aung San Suu Kyi vote tam penpen gilbeem ah khumcip hun in NLD tawpsan ahih man in NLD ah ma pang zo ngamlo pa ahihi kicihi. AungSan Suu Kyi leh Pu Chin Sian Thang, Min Ko Nai, Ko Ko Kyi , Kap Khan Khual te zah in minam ading ahangsan zolo ding NLD party makai ding leh Minam vai ah vai ding ding in Zomi khang no ten mu khia ahihi. Ataktak a lauhuai hun teh mipi nusia thei ding amei dawi ahihi kicihi.


url: =Nupi naupaai kha 6 aphakhin khat inndawl 3 na panin kia in sipah :: ZOMI DAILY\nNupi naupaai kha 6 aphakhin khat inndawl 3 na panin kia in sipah\nposted on 26 April 2017 at 10:06 am Lomkholna: Malaysia, News, Sawltak, World\nMalaysia gamsung Kota Kinabalu ah zanni Tuesday ni in nupi naupaai laitak khat inndawl 3 na (3rd Floor) panin kiasuk in si cih theStar pan kiza hi. Tua nupinu minpen Jaequiline Ribot kici a, kum 25 aphakhin khat ahihi. (Photo na et ciang inndawl 3 hikei, inndawl 4 hilo maw, mihai ci’n nong kogawp zelma in amau simdan hidan hi. Ground Floor, 1st Floor, 2nd Floor, 3rd Floor 🙂\nAgil sungah naungek pen kha 6 phakhin a, aomna Apartment ii inndawl 3 na panin akia ahihi. Innmai Balcony ah akikhung sikzawn tungah muaiza khat phoding in akithawi laitak in akiasuk kici hi.\nTuesday nitaklam 3pm hunpawl in innmai Veranda ah muaiza delhphah apho khiading in akithawi hihtuak a, Balcony sikzawn tungah delhphah pho in anensuk ciangin kitan a, akiasuk kici hi.\nHih tuahsiatna Incident apianlaitak in ataneu kum 2 aphapan khatbek tawh inn ah aom uh ahihi. Apasal leh anu pen nasem in akuan uh ahihi. Ataneu pen bangmah cilosam hi.\nKota Kinabalu acting police chief Supt George Abd Rakman ii genkhiatna ah a innveng te’n vankia agingdam khat za ahih manin, a etkhiat ciangin tua nupinu pen innnuai leilak ah akiasuk nahimawk cihi.\nA innveng te’n amanlang in Guardhouse aom Security te zasakpah uh a, tuapan in Guard te’n Police te zasaksawn uhhi.\nJaequiline Ribot ii aluanghawm pen Postmortem bawlding in zato ah kipuak a, thunei te genna ah kuama suamlup hilo, amahleh amahzong atuaksuk hilo in, atuahsia in asi “Sudden Death” hiding ci uhhi.\nMalaysia gamsung ah inn alui mahmah pawlkhat omin, kipuah khollo in aki koihcip tammahmah hi. Inndawl 20 valval apha, innsangpi honkhat aki puahkhollo in aki koihcip te ah Kawlgammi pawlkhat innsaap in ki omsawnsawn ahih manin, dipkuat huai simsim hi.\nRelated: Malaysia ah papi khatin atanu buan in naupaai, kha 7 phakhin\nTuahsiat hunding ki gentheilo, ih sihhunding Pasian honggeel saksa hi, kidop hangin ki tuahsia veve aci pawlkhat aomsam hangin, kidopding zong thupi veve hi. Adiak in naupangno tawh aki thuahte adingin kidop huai mahmah cih ihki phawksak phapha hi. ZD Sawltak #zomidaily\nPrevious: A (2) veina ZBCA MC Conference nuamtak kizo thei\nNext: Kawlgam pan amasapen numei pasal omkhopna “Porn Movie” cizen ei\nSingapore hawkguam sungah setbing apaihsak nupa te kimanta\nDemocracy Pawlpisung kalsuandan pawlkhat\nMinthanna le manphatna ~ Lian Tuang\nZomi leh ECOSOC Youth Forum 2016


url: =Korin Nihna 8 | Siantongluan\nKorin Nihna 8\nSanggamte aw, Masedonia gam pawpite-ah Pasian hehpihna hangin a piang thute ka hong theisak nuam uh hi.\nAmaute in haksatna a tuamtuam phukha-in nakpi takin ze-etna thuakin, amaute zawng mahmah hita se le uh lungdam mahmah uh ahih manin piakna lamsangah cingh thei mahmah uh hi.\nAmaute in amau ngahna tawh kituak bekin a pia hiloin, a piak zawhzah dingun a kilawm sangin a tamzaw a piakna uh ka thei taktak uh hi. Kuama sawl hiloin amau lungsimah a uttawmna uh tawh,\nJudea gama Pasian mite, ko zong hong huh sak un, ci-in hong thumthum uh hi.\nHih bangin a gamtatna uh kote lamet sangin sangzaw pek hi. Amaute pen Topa tungah kipia masa uh a, tua ciangin Pasian deihna bangin kote tungah zong a hong kipia uh ahi hi.\nTua mah bangin Titus in zong hih bang nasepna ding hong pat khit ahih mah bangin midang huhna ding na sepnate uh note lakah hong zawhpih vet dingin ka hanthawn uh hi.\nNote pen thu upna, thugenna, thutheihna, midang huhding lawpna, leh kote nong itna uha kipanin na khempeuhah midang sangin ginazaw na hih mah bangun midang huhna ding hih nasepna-ah zong na cingh mahmah ta un.\nHih bang ka hong gen ciangin thupiakna tawh a hong gen hiloin, midangte in tua zahin mi huhna ding kin ahih leh note in zong midang na itna uh bangzah taktak ahi hiam, ci-in ka theihnopna ahi hi.\nBang hang hiam cih leh i Topa Jesuh zong hau mahmah napi-in ama zawnna tawh note mihau na suahtheihna dingun note hangin mizawngin hong kibawl ahih manin i Topa Jesuh Khrih hong itna bangzah takin lian hiam, cih thu na thei uh hi.\nHih thu tawh kisai-in keima ngaihsutna panin: Note in ni kumin hih bang nasep ding utna lungsim a nei bek hiloin a pankhia masate na hih uh mah bangin na tangtut ding uh hoihpen hi.\nTua ahih manin na patsa uh thu a bei dongin zomsuak un la, na gelsa uh na tangtunsak theihna dingun na neihsa uh tawh lawptakin na sem un.\nPiaknopna lungsim na neih nak uh leh na neihlohnate uh siksan hiloin na neihna uh tawh kizui-in na piak uh Pasian in hong sang ding hi.\nHih bangin ka hong gen ciangin midangte in noptuamna a ngahna dingin note in haksapi-in tuam gimpih ding ka cihna hilo hi.\nTu laitakin note cithei na hih manun amau cihmawhnate-ah huh le uh cin, note in haksat na tuah hun uh ciangin zong amaute in hong huh ding uh ahih manin note khatlekhat na kihuh diamdiam ding uh ka deihna ahi hi.\nBang hang hiam cih leh Lai Siangtho in zong, "An tampi a lapa in an haulua tuanlo a, tawmno a lapa zong zawnglua tuanlo hi," na ci hi.\nKote hong kin zahin Titus in note hong kinna dingin Pasian in lungsim guan ahih manin Pasian tungah ka nuam mahmah uh hi.\nAmah in kote hong sawlna a hong mang ciang bek hiloin, amah in note huhnopna lungsim neitawm ahih manin note kiangah pai ding hong ngaihsun hi.\nLungdamna thuhilh nasepna-ah pawlpi khempeuh in a zahtak mahmah, thu upna sungah ka sanggampa uh tawh zong ka hong kithuahsak uh hi.\nTua thamloin, Pasian minthanna ding leh midangte ka huhnopna uh a kilatna dingin hih bangin mi huhna ding vaihawmin ka khualzinna peuh uhah a hong zui dingin pawlpite in teelin a sehpa uh zong ahi hi.\nCitna tawh mi huhna dingin a kipia hih sum ka zekna uh tawh kisai-in mi a phunkhak lohna dingun a kidawm mahmah ka hi uh hi.\nBang hang hiam cih leh Topa hoihsak ding bek hiloin mite in zong hoih a sakding bangin na a semnuam ka hi uh hi.\nAmaute gel tawh hong kithuah dingin thu upna sungah ka sanggam uh adang khat tawh zong ka hong tonsak uh hi. Amah pen na khempeuhah thuman mahmah hi, ci-in ka theih khitsa uh hi a, note hong muan mahmahna hangin note hong huh ding a lawpna khang semsem hi.\nTitus ahih leh note-a ding ka nasepna-ah ka kikholhpih ka naseppih mi hi a, amah tawh hong kithuah ka sanggamte gel uh ahih leh pawlpite tang hi uh a, Khrih min a thangsakte ahi uh hi.\nTua ahih manin note ka hong kisialhpihna uhah a kisial khial ka suahlohna ding uh leh pawlpi khempeuh in a theihtelna dingun hih ka sanggamte uh limtakin na limbawl un.


url: =US kumpi in Refugee Program adinkhawlna vaitawh kisai UNHCR ii patauhna ~ ZD :: ZOMI DAILY\nUS kumpi in Refugee Program adinkhawlna vaitawh kisai UNHCR ii patauhna ~ ZD\nposted on 31 January 2017 at 8:24 pm Lomkholna: News, Refugee, Sawltak, World, Zomi\n(Switzerland, Geneva khuapi aom UNHCR zumpi pan “UNHCR Alarmed at Impact of U.S. Refugee Program Suspension” cih thulu tawh alai khahkhiat uh Zolai in simtheihpak dingin kong letkhiat uh ahihi. ZD Sawltak)\nLeitung muntuamtuam aom Refugee gambel tultampitak te USA gamsung ah aluttheih nading Resettlement Process pen genciantheih omlomawk ahih manin kalung nakkham mahmah hi ci’n UN High Commissioner for Refugees Filippo Grandi genkhia hi.\nTukalsung bekbek in US gamsung ah alengding in akithawisa Refugee 800 valbang US kumpithak in agamsungah alutding hongphallo a, hongkhaktancip mawk hi.\nAbeisa kum 15 sung khasim in US gamsungah akipuak Refugee phazahte tawh tehkakkik hileng hihbang in US kumpi in agamsung ah Refugee te lutding hongkhakcipna hangin ni 120 sung alengding akituak ciangin Refugee mi 20,000 bangin thuaklawh, alending kipelhlawhmawk uhhi.\nRefugee gambel tampitak te khituiluang in kap uh a, lungsim kitamzan in omkhin uhhi. Hih US kumpi ii khakcipna Suspension pen bangtanvei hunlakikding cihpen gentheih hilomawk hi.\nAmerican te’n amau ii Security leh Safety alunghimawh mahbang un Refugee gambel tezong amau ii nuntakna sungah Security leh Safety dingin alunghimawh bekthamlo, athuak ngiatte ahi uhhi. Banghanghiam cihleh amaute pen agam uhah tualgal bawlsiatna tuamtuam leh ngongtatna tuamtuam te panin hong taikhia uh ahihi. UNHCR panin USA gamsung ah Resettlement theidingin hongkipuak Refugee tepen ahamsadiak te hizawlai hi. Damlohna hangin Medical Assistance akisamkin te, bawlsiatna panin silo in anungtalai liamliam te leh numei naupang lauhuai atuak phadiakte ahi uhhi.\nHihbangin bawlsiatna tuamtuam athuak Refugee gambel te adingin belhdingdang omlo kawmkal ah gamthumna Resettlement honglaksakte pen mite nuntakna ahonkhia taktakte nahi uhhi.\nLeitungbup in Refugee atamzawtham pen gamzawng, gam khangto lualo te vive ah aom uh hi a, tualak panin gamthumna ah Resettlement akipuakthei pen 1% zong acingzolo hilai hi. USA gamsung ah luttheih nadingin akipuak te pen US Security Screening Process tamveipi akibawlkhit ciangin akipuak hipan a, amau adingin nuntakna thak akipanding uh ahihi. Tua ahih manin UNHCR in US gamsung ah asawt hetlo hunsung in Refugee gambel te alutkiktheih nading uh ka lamen mahmah uhhi.\nAbeisa kum tampisung United States pen Refugee Protection vaitawh kisai in leitung makaipi Global Leader nahiden uh a, American mite pen cimawh dongtuakte huhna ah zung thukpitak akipkhin te nahi uhhi. Tuabang mahbangin nasepsa nahoihte uh nong zopsuakding uhzong kong lamen mahmah uhhi.\nTua ahih manin minam leh biakna deidanlo in Refugee te’n gamthumna Resettlement paitheih nadingin ka lametsak mahmah uhhi. ZD Sawltak #zomidaily\nPrevious: Trump bek hilo in US ah gambel te aki lutsakloh a 7 veina hita ~ TK Lian\nNext: Bangladesh gamsung aom Rohingya Refugee te aomna uh kituahsak ~ ZD\nTuun sungkhat pan (No. 2) ~ Rev. Dr. Suan Za Khup\nSanginn meikang: unau 3 sihkhat in si & meikatna ahang ki theicianlo\nLaisim a manphatna ~ Tg. Samuel Nas


url: =Van Daitui ~ Dr. Ngul Khan Pau :: ZOMI DAILY\nVan Daitui ~ Dr. Ngul Khan Pau\nposted on 20 November 2015 at 11:26 am Lomkholna: Article, Biakna, Ngulkhanpau\nZomi sungah laibu bawl tam pen leh thugen siam Rev. Job Thawngno inn ah May kha 2005 kum in ka hawh leh a inn min Van Daitui cih na kitaak velval hi. Siapa in a inn min dingin van daitui a teel ka ngaihsut kikkik ciangin gennop tampi nei dingin ka um hi. Pasian tung panin thu manpha, neih leh lam, leh zi manpha manpia-loin a saanna mun ahih man hiam, ahih kei leh Pasian in Ama thu siapa tungah van daitui kiat hunin a kiatsak na mun hi kha ding hi. Ei zong i nuntakna ah van daitui kisam vive ihi uh hi. Tuni in Lai Siangtho sungah van daitui kigenna tam lo kikum leng ci-in ka ngaihsun hi.\nVan Daitui manphatna: Israel gamah April panin October kha dong guahzu lo hi. Nipi hun sungin van daitui omlo hileh singkung leh lopate pan khaigah bangmah kingahlo ding hi. November panin March kha dong guahtui ngah uh hi. Guah leh daitui omna gamte gam hoih ahi hi. Syria gamkeu, Jordan gam leh Sinai mual naih dong guah a ngahloh hangun a kicingin daitui a ngah manun singkung lopa om thei hi. Zomite tenna gamte guahtui tamna gam ahih manin van daitui bangzah manpha hiam cih i ngaihsun kha kei hi. Guahtui tawmna gamah daitui a ngah uh leh lo leh huan bawl thei uh hi.\nVan Daitui Lai Siangtho in a genzia: Lai Siangtho ah daitui leh guahtui kizangkhawm koikoi a, tua mah bangin guah a kicihna mun leh daitui a kicihna mun kinaih mahmah cih theih kholh ding deihhuai hi. Akizatna leh a tehpihte theisiam leng van daitui i pahtakna lianzaw kaan dingin ka um hi. Tua mah bangin thungetna i neih ciang zong van daitui i lu tungah hong kiat ding kilim ngetzaw ding hi. Tuate sung panin pawlkhat en ni:\n(1) Thupha ngahna lim hi: “Pasian in na tungah vantung daitui hong pia henla, na lote hoihsak ta hen. An leh leenggahzu tampi hong pia ta hen” (Pian 27:28). “Tua ciangin a omlai Israel mite pen Topa in minam tampite-a’ dingin a piak, lopate a nosak zing daitui, lopate a khangsak guahtui a bang ding uh hi. Amaute in mihingte muan’in neiloin Pasian bek a muang ding uh hi” (Mikah 5:7). “Tua ahih ciangin Israel mite lungmuangin om ding uh hi. Jakob suante bek an leh leenggahzu gamah om hi. Hi taktak hi, a vantungte in daitui hong khiatsuk hi. Israel aw, mi nuamsa na hi hi. Nang hong kihuhna lum leh na gualzawhna lum leh na gualzawhna namsau ahi Topa in nang banga a hotkhiat mi kua om ahi hiam? (Thuh 33:28).\n(2) Israelte adingin thupi mahmah hi: “Gam keuna muna guahzu bangin Israel mite tungah nuntakna guah ka hi ding hi. Pak bangin amaute palh ding uh a, Lebanon gama singkungte bangin zung thuk khakin a kip ding uh hi” (Hosea 14:5). Hih lai a guah kici daitui ci-in zong kilet thei hi. Pasian in, “Israel mite adingin nuntakna daitui bang ka hi hi,” ci hi. Pasian amau adingin daitui, guahtui bangin amau tungah zu hi. Manna ann zong daitui tawh kia khawmsak hi. “Zingsang ciangin giahphual kiimah daitui kia hi” (Pai 16:13). “Zanin giahphual tungah daitui a kiat ciangin manna tawh kia khawm hi” (Gam 11:9).\n(3) Thathak ngahna lim hi: Daitui in a vul ningniang lopate a nosuahsak bangin Lai Siangtho sungah thathak ngahna thu na gen hi. “Ka thuhilhte guahmal bangin zu-in, ka thugente daitui bangin kia hen la, lo-ngek tunga guah phin leh ankung tunga guahzu bang ta hen” (Thuh 32:2). “Topa in kei tungah, ‘Nitaang sunga nisa silsel, anlak nisat hun sunga meiizun bangin,’ ka omna panin daitakin ka en ding hi,” (Isai 18:4) ci hi. Hih lai a “meiizun” kici pen daitui cihna hi. Topa in anlak hun a nisat laitak, daitui bangin Ama deihsakna tawh anla mite thathak pia ding hi. Solomon in zong ki-it kingaihna vai-ah thathak ngahna hi bangin gen hi. “Ka lup hangin ka lungsim ihmulo a, ka ngaihno in ka kong hong kiuh ka za hi. Itluat ngaihno ka lungtup aw, kei hong tumsak in. Ka lu tungah daingo kia a, meiizun in ka sam kawtsak hi” (Solomon La 5:2). “Nangma mihonte mual siangtho tungah na makaih ciangin, utna lungsim tawh na mite hong kipia ding uh hi. Daitui bangin zingsangin na khangnona nangma tungah hong tung ding hi” (Late 110:3).\n(5) Van daitui ngah loh pen hamsiatna in kingaihsun hi: “Tua ciangin a pa Isaac in, ‘En in, leitung pana piang an leh lenggahzu na nei kei ding a, na lo-a’ dingin vantung daituite na ngah kei ding hi’” (Pian 27:39). Esau in a pa tung panin thupha hilo in hamsiatna ngah hi. “No Gilboa mualte aw, daitui ahi a, guahtui ahi zongin, na tung uhah omsak kei un. Tui thukpi kilok zong omsak kei un! Banghang hiam cih leh a vanglianpa’ lum nin a, Saul’ lum, sathau kinuhlo hi” (II.Sam 1:21). Kumpi David in Saul leh a tapa Jonathan sihna mual Gilboa a hamsiatna la hi. Kumpi Ahab in Israel mite Baal milim biakna lamah a paipih manin Pasian hamsiatna guahtui leh daitui ngah loh ding thu hih bangin kamsang Elijah in pulak hi, “Tu-in Gilead gamsung Tishbe khua panin Tishbe mi Elijah in Ahab kiangah, “A mai-ah ka din’na Israel Pasian, Topa a nungta ahih mah bangin keima thu tawh loin daitui ahi a, guah ahi zongin hong tung ding kumte sungah omlo ding hi” (I. Kum 17:1).\nKamsang Haggai in Pasian thupha a ngahlo Israel mite kiangah biakinn lam kik ding a thupi bawlloh manun hamsiatna a thuak uh hih bangin gen hi. “An hau dingin na kilamet uh hangin tawmcik bek na nei uh hi. Na neihsunte nangawn uh inn na tunpih uh hangin kong mutkhiatsak mang khin hi. Bang hangin tuacih ka hi hiam? Note khempeuh, nomau’ inn ding ciat lamin na manlah uh a, ka biakinn a siapi-in na koihdakna hang uh ahi hi. Tua thu hangin guah zulo a, leitang panin bangmah khangkhia zolo hi. Keimah in gamsung teng, mualtung khempeuh, leitang pana a piang kung khempeuh, mihing, ganhing, leh mite’ nasepna khempeuhah keuna ka tungsak hi,” (Hag 1:9-11).\n(6) Mi honpi genna in zong kizang hi: “Tua ciangin amah i muhna mun khat peuhpeuhah theihkholh lohin i hihgawp ding hi. Amah leh amah tawh a om mi khempeuh khat zong kisitlo ding hi,” (II Sam 17:12). Hih bangin zong kilet thei hi, “Tua ciangin amah i muhna mun khat peuhpeuhah theihkholh lohin van daitui kia bangin amau tungah i hihgawp ding hi. Amah leh amah tawh a om mi khempeuh khat zong kisitlo ding.” Kumpi David in a tapa Absolom kiang panin a taikhiat ciangin Hushai in Absolom kiangah, “Na pa David leh a tonpih mi honte tungah van daitui kiat bangin i satgawp ding hi,” ci hi. “Nangma mihonte mual siangtho tungah na makaih ciangin, utna lungsim tawh na mite hong kipia ding uh hi. Daitui bangin zingsangin na khangnona nangma tungah hong tung ding hi” (Late 110:3). Hih lai ah mi honpi leh daitui kigenkhawm hi.\n(7) Kithutuakna leh sanggam bangin ki-itna lim hi: “Tua pen Zion mualte tungah a kia, Hermon mual pana hong piang daitui tawh kibang hi. Banghang hiam cihleh Topa in nuntak tawntungna thupha tua munah a pia hi,” (Late 133:3). Late 133 sungah sanggam bangin mite a tutkhop uh ciangin a hoihna nam nih in gen hi. Khatna, sathau tawh tehkak hi. “Tua pen a puan ngawng tungah Aaron khamul kaisuk zui-in a lu tung panin a taaksuk sathau manpha tawh kibang hi,” (Aneu 2). Sathau a lutung panin taaksuk hi. Lu tungah sathau kinilhsak ciangin kumpi ding, kamsang ding, hamphatna lim ahi hi. Nihna, daitui tawh kitehkak hi. “Tua pen Zion mualte tungah a kia, Hermon mual pana hong piang daitui tawh kibang hi,” (Aneu 3). Tua banga sanggam khat bangin kithutuakna tawh mite a gamtat uh ciangin Pasian deihsakna maipha daitui bangin ngah uh hi, “Kumpipa hehna humpinelkai hawk bangin lauhuai a, ama pahtakna lopa tunga daitui taak bangin deihhuai hi,” (Pau 19:12).\n(8) Kipiakna kiplo, kikhel themthum genna lim hi: “Israel leh Judah aw, note bang hong cih thei nawn ding ka hi hiam? Note’ hong itna pen zingsang meiilum bangin thengpak a, a mangthangpak daitui tawh kibang lel hi,” (Hosea 6:4). Pasian tungah na kipiakna kiplo kikhel pahpah na hih leh daitui hanga kawt lopate keu kikpah tawh na kibang hi. Tua bang bek a kipia Israel mite Pasian in daitui keupah tawh na tehkak hi. Efraim mite tungah Pasian in ama deihsakna tawh a kep hangin milim bia teitei uh hi. Amau kipumpiakna zong daitui keupah tawh kibang hi: “Tua hinapi-in amaute khialthuah semsem uh a, a biak ding uh milim a bawl uh hi. Amau’ ngunte milimin bawl uh a, hoihtakin khutsiamte a bawlsak uh hi. Tua ciangin, “Hihte tungah biakna pia un,” a ci uh hi. Mihing in milim bia-in nam tazen uh hi. Tua ciangin amaute pen zingsanga kaai meiilum, a maimangpak daitui, ancilna panin huih in a letkhiat ansi, meikhu suahna-a a pai meikhu bangin a maimang ding uh hi,” (Hosea 13:2-3).\n(9) Thawhkikna lim hi: “Nangma mi a sisate hingkik ding uh a, amau’ pumpi thokik ding hi. Han sungah a lum mite aw, tho-in lungdamin la sa un! Banghang hiam cihleh zing daitui in leitung a nosakkik bangin sawtpi-a a sisa mite Topa in hingkiksak ding hi,” (Isai 26:19). Sihna panin mi siangthote a thokiksak ding Pasian vangliatna daitui tawh kitehkak hi. Pasian daitui in guh bek tawh a om nuntakna pumpi hong pia kik ding hi. Hih thu hangin Job in sihna panin thokik ding ahih leh Pasian a muh ding hi bangin gen hi: “Ahi zongin a tawpna-ah kei hong pan’pih ding a nungta tawntung khat vantungah a omna thu ka thei hi. Natna in ka vun a nektum khit hangin, hih ka pumpi mahmah tawh Pasian ka mu ding hi. Keima mit teekteek tawh amah ka mu ding a, amah in kei hong khualmi etlo ding hi. Ka lungsim in a lunggulh hi,” (Job 19:25-27).\nPrevious: Ka maia ding nu aw… laklawh peuhmah si e ~ Hau Za Cin\nNext: Ka muhpak US Gamthu pawlkhat – 56\nRussia, Moscow ah Shopping Center khat meikang in mi 3000 val kihemkhia\n“University of Nottingham Malaysia” ah Refugee te sang kikahthei ~ ZD


url: =Puchong Game saisung ah mibuanpa palik te’n amatsawm laitak inndawl 12 pan kia in si :: ZOMI DAILY\nposted on 20 May 2017 at 12:53 am Lomkholna: Malaysia, News, Sawltak, World\nNungsungteng Social Media tungah aminthang mahmah Malaysia gamsung Puchong Game saisung kiluhvai Update omleuleu hi. Game Outlet sungah damiah taihin numei abuan “rob-and-rape” mi 2 hi uh a, khatpa pen nung Sunday nitaklam in Kuala Selangor sungah ki mankhiapah hi.\nAkhatzawpa pen tuni Thursday ni in Taman Setapak Jaya sungah ki mankhia taktakta hi. (ZD Facebook Group sungah Paul Pau Pi leh Zo Paakhai te’n May 16 nipek in kimankhin ci uh a, amau theihpen atuam hikhading hi)\nTuni amatkhiat uh guta damiah mibuan anihnapa pen Taman Setapak Jaya aom Apartment sungah Police te’n matding in adelh uhciang in taikhia in, inndawl 12 na pan kiasuk in tuatawh sihlawh hi.\nTua miginalopa aomna palik te kiangah aki zaksak ciangin palik honkhat Thursday nitak 10:10pm hunpawl in kuankhiapah uhhi ci’n Serdang OCPD Asst Comm Megat Mohamad Aminuddin Megat Alias in genkhia hi.\nPolice te’n tuapa omna innmai kongkhak tamveipi kiukiu uh a, ahih zongin kongkhak ki honnuamlo hi. Tuaciang in palik te’n kongkhak kalhna Padlock attan in innsung ah lutsuk uhhi.\nVideo etnopleh: Second rob-and-rape suspect dies trying to evade cops\nInnsung alutsuk uhciangin lengnakhan Living Room ah numei khatleh pasal khat mu uhhi. Anhuanbuk lamsang ah van akia agingkhat za uh ahih manin, adelhphei uhciangin mibuanpa pen anhuanbuk panin apualam ah na kahto hi.\nPolice te’n innsung ah alutkik nadingin zolzol uh himahleh utvetlo hi. Tuaciangin thakhatthu in inndawl 12 napan anuai ah kiasuk hi.\nLeilak atuksuk ciangin sipahlo ahih manin, Police te’n amanlangin Ambulance sapsak uhhi. Ambulance pen Minute 30 khitciangin tungpah a, tuapanin Kuala Lumpur Hospital kipuaksuak hi. Ahi zongin zato panin asawtlo in sipah hi.\nHih mibuanpa pen abeisa inzong vankham “Drug” vaitawh kisai in 2 veibang buaina apiangsak ngeikhinkhat kici hi.\nPuchong Game Outlet sungah buan athuak numeinu pen Indonesian gammi khat nahi a, amahngiat inzong Tuesday nitaklam in District Police Headquarters ah Police Report bawlkhinta hi. ZD Sawltak #zomidaily\nPrevious: Vondeih Kep Ding – 112 (Dimno’ Pa)\nNext: ZAM Thupuak :: 28 May 2017 (CLU – UNHCR leh gambel makai te kimuhna)


url: =Malaysia UNHCR zumpi ni 4 sung akizom in kikhakding :: ZOMI DAILY\nposted on 30 August 2017 at 8:18 pm Lomkholna: Malaysia, News, Refugee, Sawltak\nMalaysia gamsung ah Merdeka Day leh Hari Raya Korban ni thupinih kizom ahih manin, Public Holiday ninih sungtak kizomto hi. Tua ahih manin UNHCR zumpi zong hih Public Holidays te kikhak ding cih UNHCR-CLU te tungtawn in kiza hi.\nMerdeka Day ahih keileh Independence Day pen 31 August 2017 (Thursday) ni hi a, Malaysia gam ii suahtakni nithupi mahmah ahih manin Public Holiday in ki ciamteh a, UNHCR zumpi zong aki khakding ahihi.\n01 September 2017 (Friday) nizong gammi te biakna pawi nithupi “Hari Raya Korban” ahih manin, Public Holiday mahin ki ciamteh a, UNHCR zumpi zong aki khakding ahihi.\nTua ahih manin hongtungding zinglethai Thursday & Friday ninih pen Public Holiday hi a, zum kikhakding hi. Tuaban ah Saturday & Sunday tawh kizomsuak ahih manin, akigawm in ni 4 sungtak UNHCR zumpi akikhakding ahihi.\n04 September 2017 (Monday) ni ciangbek in UNHCR zumpi ki hongkik panding ahih manin, zumvai akansawm ahih keileh UN Card tettan Renew sawm cihte’n hih zumkhakni atheihnading in nalawm nagual te na hilhsawn un.\nUN vai gen kizom in nungsungteng mipi te’n ih buaipih, ih lunghimawh mahmah MyRC Card bawlding vaizong tulaitak thebetkhiat bangin hong daikhipkhep leuleu hi. SEA Games tawh ih kumpi thunei te buaiphot tadih uh ahikhadiam, SEA Games hong mansiangleh bangvai hong gingkhiasak leuleu uhdiam aw…\nRelated: Malaysia Home Ministry te’n UNHCR Card tawite ii Background sitciansawm\nTuaban ah Kawlgam ciahnuamte’n Myanmar Embassy tungtawn in akibawl, CI ngenin ciahthei ihcihpenzong Malaysia Immigration Department te’n “Immigration’s 3+1 programme” ci’n ciamteh uhhi. Hih Immigration’s 3+1 programme zong tukum December khaciangbek ki ngahlaiding hi ci’n nung 18 August 2017 ni in theSun te’n Newspaper ah suahkhia uhhi. “No further extension for Immigration’s 3+1 programme after Dec 31”\nAni akha ahun hongtung taktakleh bangthu hongpiangdiam cihbel genciantheih omlianlozel hi. Tulaitak gamthumna Resettlement vailah hizatzat mello banah Kawlgam ciahkiknuam te nangawn ahun beibeipian taleh kilawmmawk ahih manin, lungkhamna kibehlap semsem hi. Kawlgam Rohingya te vaitawh Malaysia gamsung ahzong Myanmar akicih nakleh gammi biakna te’n hong nuamtuam hetloding cih theihsa in koihden in, hawhna ciahna ah pilvang in kidawm ciatni. Sawltak #zomidaily\nPrevious: KL khuasung Myanmar Embassy ah lungphona kinei, Kawlgammi teng hawlkhia hen cita\nNext: South Korea ah Sangsiama khatin sangnaupang pasalno khat buan ci’n thu kibawl\nSakamkei in gial lam manawh ~ Lian Tuang


url: =Pasian I Kisam Hi (We Need God) ~ Hau Za Cin :: ZOMI DAILY\nposted on 15 August 2015 at 10:14 am Lomkholna: Article, Biakna, Hauzacin\nA minsia a ‘Pasian’ cih gamgam pen upna pawlkhatte in deihlo, a deihlo hilo zaw in hong bawl Pasian pen nak zahtakhuai lua mahmah, vanglian lua mahmah ahih manin a minsia in lawh ngam ding bang hilo hi a cih pen uh ka theihcil in lamdang kasa a, ahi zongin Pasian vangliatna leh a thupina i theih semsem ciang i Pasian pen nak zahtakhuai lua mahmah ahih lam i phawk semsem a, Amah i kisam hi. Tua ahih manin tua bang ngaihsutna leh upna a om thei lua ding himah ka ci hi. Bek thamloh Ama thu gennop ciangin zong a Amah direct in gen ngamlo in vantunga ‘pa’ (heavenly father) ciin Ama ukna gam pen vantunggam (Kingdom of heaven) ciin kiciamteh hi. Tua pen Judah mite in zong piangsakpa zahtakna a lahna uh ahi hi.\nKumthak i tun simin, hun thak, vaithak i pat ding simin Pasian i kisam hi. Bangci kalsuan ding, bangci mabun ding, bangci sep ding, bangci tangtun ding cih khempeuh ah mihing lam pan i sep theih khempeuh i sep banah hong makaih ding hong tonpih ding a kip a kho khut in hong let kei leh mihing tha lel tawh kipuk thei hi, ki tangtunlo thei hi. Tua manin a kimu theilo hong ompih tawntung Kha Siangtho ompihna leh makaihna i kisam tawntung hi. Vaithak pat ding ciangin ngaihsut siamna leh gelsiamna kisam a, tua gelna khempeuh a tangtunna dingin kalsuan dan a dik a hoih a lamzang kisam hi. Tua khempeuh mihing pilna in a batloh ciang tunglam pan hong makaih ding i pa Pasian i kisam hi.\nSingapore Bible College ah sangsia a sem Rev. Christopher Chia in, “Lai Siangtho tamvei ka sim semsem, Jesu thu ka tam theih semsem ciang i Topa Jesu a lungdamsak penpen thu in A pa Pasian tawh a kikholhna, a kipawlna, a kizopna ahi hi,” ci hi. “Leitungah a vak sung khempeuh A pa tawh kinai tak in om tawntung hi. A pa tawh kigamla cih om ngeilo hi. A nuntak sung khempeuh thungetna tawh kidim a, A pa kiangah thungetna vive tawh kalsuan hi.\nNungzui 12 a tel pan kipan Gethsemane ah a kitaisan laitak zong, singlamteh tungah nang leh kei mawhna hanga a kikhai laitak in zong a laitah laitak dongin thungetna tawh A pa kizoppih hi. Tua ahih man in A pa in Amah tawh a omkhawm tawntung ding leh Ama nungah zong a mite a ompih dingin Kha Siangtho hong sawl suk hi.\nTua ahih manin nang leh kei zong tuni pan mailam ah i biak Pasian, hong bawlpa i kisam hi. Vaithak na neih leh Amah sam in, Amah dong in. Na khualzinna lampi ah na bah leh Amah samin Emaus lam zuan mite a ompih bangin eite hong huh dingin a nai om gige pa ahi hi. Haksatna gimna na tuah leh Amah sam in a khuangai, a lunglengte ahehnempa hi. Mawhna khempeuh a maisak a nuntakna thak tawh bul hong kipansak kik thei Amah bek hi, zuan in, sam in, na nuntakna ah zawn in, na lungsim kongkhak hon peuh lecin hong sungtum in hong teeng in nuntakna thak hong pia ding hi.\nKumpi inn sung nangawn pan a khangkhia Moses in zong Pasian na kisam a, mawhna a bawl Kumpi David nangawn in zong Amah na kisam hi. ‘Pasian lawm’ cih za a kipia liang Abraham nangawn in a tapa biakpiakna dingin a piak ding taktak ciang a lawm bek ahih loh lam leh a Pasian, a To zong ahihna phawk in a lungsim ah lawm bang hilo PA bangin Amah a lunggulh hi.\nMipil pen Solomon in Amah kisam a, kumpi lianpen David nangawn in Amah kisam ahih leh nang leh kei in bangzahtakin Pasian i kisam tam! Ama kamsang Ama mi zat Elisha leh Elijah te nangawn in zong Ama vangliatna a lahna ding un vantunga pa mah a sap uh a kisap leh eite in bangzahta in vantunga i pa i sap kisam ding ahi hiam. Tapa Jesu pian ding a thei zah donga pilna nei mipilte in Amah va bia uh ahih leh ei sa lah salo, vot lah votlo, huihnun na lamlam ah a kivei dongdongte in bangzahta in Amah kisam ding i hi hiam?\nTua ahih manin i vai khempeuh Amah ap in, Amah suan leng Amah in hong sem ding hi. Pasian i itna ah a kikal a nawngkaisak bangmah omkei ta hen. Pasian tawh i kizopna, Pasian i itna ah bangmah in hong dal keita hen. Pasian i kisam hi.\nNa hau a na pil a na cithei tateu zongin Pasian na kisam hi. Pasian phawklo in nuntakna om thei kha mah ding hi, ahi zongin lungnopna kim, lungnopna kicing om theilo hi. Eite in Pasian i kisam hi. I minam sung i et ciang Pasian i kisam hi. I minam in i tuak laitak thute i ngaihsut ciang Pasian i kisam hi. I minam mailam ding i ngaihsut ciang Pasian i kisam sem hi. I pau, i lai, i ngeina kepcinga khantoh sak sawm a, puah a, mite theih dinga i mualsuah nop leh Pasian i kisam hi. Ka innsung vai, ka nasep vai, ka pawlpi vai hoih lel, tu laitak Pasian kisam keng na ci kha mai ding hi. Limtak ngaihsun phapha in, ngaihsun kikkik leng Pasian i kisam hi. Mihing eima khom in i lungkim laitak, hi i kisak laitak Pasian i kisap penpen laitak ahi hi.\nTopa aw, kong kisam uh hi. Nangmah bek in ka minam uh nong gumzo ding hi. Tua dingin Pasian a kong neih khak man un ka lung uh dam hi. Nangmah in hong ompih in. Hau Za Cin (Phuitong Liim)\nPrevious: Hatchhiai Hat….chhiai\nNext: ZAM Thupuak :: 16 August 2015


url: =ZEISU HONPA & TOPA-in SAANG IN - TUNGZANG NEWS\nZEISU HONPA & TOPA-in SAANG IN\nPasian' Thu kuppihteng,\n"ZEISU-pen HONPA leh TOPA -in Na Saanleh Vaan Kumpigam Na'ng-a Ahihi". Na' up leh uploh atuam hihenla!!!\nKei mimal-in mi' gen, mi' thun cihte-tawh ZEISU-pen Honpa-a asaang daan mawkmawk ka-hi kei-a, keimahmah-in LST sim-in anuai-a bang-in mukhia-in ka-umhi: (Lai Siangtho Tiddim Chin akici translation kician salo kahih man-in keima' translate hi-a, New King James, Chain Reference Bible leh Good News Bilble tengmah bulphuh-a ka-letkhiat hi-a, ICBC Journal 2011 sung-ah ka' gelhsa ahihi).\nBC hun laai-a Yahweh or Jehovah akawk "Honpa" kammal teng leh AD hun-a ZEISU akawk "Honpa" kammal teng anuai-abang ahihi (King James Version-ah: I am the Almighty God who saves you -pen Good News-ah I am the Almighty God, your Saviour cihdaan om-a, mal- 2, 3 ciangpen Honpa kammal tawmzaw, tamzaw thei-hi. Hih suutna-pen theoretical and theosophical scrutinisation nam hi-a, pumnial namte hilo-hi. Argument akibawlleh theoretical, philosophical leh logical argument kisam-hi; theosophical lampi-bel hongngen keng, banghanghiam cihleh nupa kilem meello, innkuan daihna neilo, sumlehpaai-tawh buai, sum thalawh-a innkuan nangawn kihonuam ngeilo mite-in tuabang hunsiangtho zatna "nei-ing" acihleh mizuau ahihlam kitel ahihman ahihi.\nThuhilhkiikna 32:15 (b)\nAmaute-in amau’ Piangsakpa Pasian taaisan uh-a, amaute’ thahaatpha Honpa nolh-uhhi.\n(Minsial ~ khasiatna ahihkeileh lungdamna khatpeuh kammal agil-athuukte zangh-a mipi’ zaak-a sungkhia: nupi hileh ‘tammlo’ kici-hi)\nAmaute nunna apia amaute’ Pasian, thahaatpha Honpa mangngilh uhhi. (Moses’ minsialna akizom)\n2 Samuel 22:03 (c)\nAmah keima’ Honpa ahihi; hiamgamhna pan-in amah-in hong hum-in hong honkhia-hi. (Kumpi David’ minsialna ahihkeileh lasakna ahihi)\n1 Khangtaangthu 16:35 (a)\nAma’ kiang-ah ci-un, “Hong honkhia-in, kote’ Honpa Pasian-aw.”\n(Kumpi David-in phatna la-makaai ding-a aseh Asaph leh alawmte’ phatna lasakna ahihi)\nLate 27:09 (b)\n“.., hong nusia kei-in, hong taaisan kei-in, ka' Honpa Pasian-aw.\n(Kumpi David’ phatna thungetna)\nTu’n hong huh-in, ka’ Honpa Topa-aw! (Kumpi David’ laguuisuut)\nLate 40:17 (b)\nNangmah ka' Honpa leh ka' Pasian na-hihi – hong-huh meengmeeng-in! (Kumpi David-in ngaklahna-tawh thunget-lasak nei)\nLate 42:05 (b), 42:11 (b), 43:05 (b)\nKa-lametna Pasian’ sung-ah ka-koih ding-a, ka- Honpa leh ka- Paisian ka-phat kiik dinghi. (Korah behte’ laguuisuut asakkiik thumvei)\nLate 70:05 (b)\nNangmah ka- Honpa na-hihi, hong-huh meengmeeng-in – TOPA -aw!\n(David’ minsialna, tamlawh thunget)\nHong lakiik-in, kote’ Honpa Pasian-aw, kote-tawh na-lungkimlohna khawlta-in! (Korah behte’ laguuisuut)\nTOPA Pasian, keima’ Honpa-aw, suunthapaai ka-hong kiko-a, zaan ciang-in nangma’ maai-ah ka-hongpai-hi. (Korah behte’ laguuisuut)\nAmah-in hongci dinghi, “Nang-pen ka- Pa leh ka- Pasian na-hihi; hong huupa leh ka- Honpa na-hihi.”\n(Amah ~ Kumpi David agen ahihi) (Ethan the Ezrahite’ laguuisuut)\nLate 144:02 (a)\nAmah-pen hong huupa leh ka-gaalnangpa, ka-kiliahna leh ka- Honpa, bitna’ ading ka-muan ahihi. (Kumpi David’ laguuisuut)\nPasian-pen ka- Honpa ahihi; Amah ka-muang ding-a ka-laukei dinghi. TOPA-in thahaatna leh thatang hongpia-hi; Amah ka- Honpa ahihi.\n(Kamsaang Isaiah’ minsialna)\nIsaiah 44:24 (a)\nKeimah-in note’ Honpa TOPA ka-hihi. (Kamsaangpa tawn-a Pasian’ ki-pulaakna)\nNasiatak-a paampaihthuak, minamte-in a-muhdah, ukpite’ naseempa’ kiang-ah Israel-mite’ siangtho Pasian leh Honpa-in ci-hi: “Note hongki-suahtaaksaklam kumpite-in muding uh-a, zahtaakna honglak ding-in hong dingtoding uhhi; kumpi-taangpaalte inzong muding-a, note hong pahtawi ding-in niam-awnsukding uhhi.”\n(Kamsaang Isaiah-in akamsaante apulaakna)\nTOPA-in cihi, “Keimah-in Egypt pan-a hong lakhia note’ Pasian TOPA ka-hihi. Keisimloh Pasian na-neikei uhhi. Keimah-bek note’ Honpa ka-hihi.”\nNuam-in ka-kipaak laaiveve dinghi banghanghiam cihleh TOPA Pasian-in ka- Honpa ahihi. (Kamsaang Habakkuk-in supna baaina namcin ama’ tung-ah tungphial lehzong ama’ Honpa atheih man-in anuamna kipdending ahihna apulaak ahihi)\n“.., ka- Honpa Pasian’ hang-in ka-kha kipaak-hi, banghanghiam cihleh amah-in a-naseem mi-niamtak keimah hongphawk-hi!”\n(Mary’ tamlawhna ahihkeileh ala-phuak)\nAmah-in ama’ naseempa David’ suan-khat, a-thahaatpha Honpa hongsik-hi. (Amah ~ Pasian) (Tuiphuum John’ pa Zechariah’ kamsaanna)\nTuni mahmah-in David’ khua-ah note’ Honpa – Topa Khazih suakzo-hi! (Vaanmi Gabriel’ thupuak)\nBanghanghiam cihleh Pasian-in leitung’ thukhenpa ding-in a’ Tapa sawllo-a, ahizong-in leitung’ Honpa ding-in sawl-hi.\n(Lungdam Thupuak St. John’ Pulaakna)\nJohn 04:42 (b)\nTu-in ka-um uhhi, nang’ genhang hikei, ko mahmah-in athugen ka-za uh-a, amah-pen leitung’ Honpa ahih taktaklam ka-thei uhhi.\n(Samaria mite-in amau’ theihna pulaak-uh)\nIsrael-mite’ kisiikkiik nadingleh amawhnate-uh akimaaisak nading lampi-khat hongpiak nading-in Makaaipipa leh Honpa ding-in Pasian-in aziatlam-ah amah saangkhaanto-hi.\n(Amah ~ ZEISU)\n(Nungzuuipi Peter leh sawltaak dangte-in Jews upavaaihawmpawlte’ maai-ah apulaak-uh)\nPasian-in Israel-mite’ Honpa ding-in a-kamciamsa bang-a abawlsa, David’ suan-khat, ZEISU ahihi.\n(Pisidia gamsehsung Antioch-ah Paul’ thugenna)\nIsrael-mite khempeuh aki-hotkhiat ziading hihdaan-hi. Laaisiangtho-kammal bang-in,\n“Zion pan-in Honpa hongpai ding-a Jacob’ suanlehkhaakte’ kiangpan-in siatna khempeuh heemkhia dinghi. Amaute’ mawhna ka-laakkhiat ciangin amaute-tawh hih thuciamna kabawl dinghi.”\n(Isaiah 59:20 leh Jeremiah 30:31-33 sung-ah akigensa-pen Paul-in Kha Siangtho-tawh a-hilhcian ciang-in “Honpa” hongguang-a thumaan hidinghi)\nKhazih-in pawlpi’ tung-ah thuneihna aneih bangteekteek-in pasal-in zii’ tung-ah thuneihna nei-a; Khazih-in ama’ pumpi ahi pawlpi’ Honpa ahihi.\n(Paul-in Ephesus-a thu-umte a-thuhilhna)\nBangtenghileh, eite-pen vaan gammite I-hi uh-a, vaan pan-in eite’ Honpa, Topa ZEISU Khazih hongpai-ding lawptak-in I-ngaak uhhi.\n(Paul-in Europe gamleitang-ah aphuh masakpen Philippi pawlpi mite’ kiang-ah alaaikhaak)\nEite’ Honpa Pasian leh eite’ lametna ZEISU Khazih’ thupiakna-tawh ZEISU Khazih’ sawltaak-khat ahi, Paul pan-in –\n(Paul’ laaikhaak thupatna)\nHihte hoih-a, thumaanthutak theihna ding-in akuamapeuh aki-honkhia saknuam eite’ Honpa Pasian hihte-in lungkimsak-hi.\n(Hihte ~ kumpite leh thuneite leh mi-khempeuh’ ading thuumna, thungetna leh lungdamkohnate Pasian’ kiang-ah puaksakding)\nEite-in thasaan-in na I-naaksep uhhi, banghanghiam cihleh mikhempeuh adiak-in amah a-umte’ Honpa, anungta Pasian’ sung-ah I-lametna I-koih khinzo uhhi. (Paul-in Timothy alamlahna)\n2Timothy 01:9 (b) – 10\nZEISU Khazih’ ziak-in hih hoihnaphapi-pen leitung pianma-in eite’ tung-ah hong kipia khin-a, Ahihang-in tu-in eite’ Honpa ZEISU Khazih hongpaina tungtawn-in eite’ tung-ah hong kilangh khinzohi.\n(Hoihnaphapi ~ mite’ tung-ah Pasian’ hong hoihna, khualna, hehpihna, leh huhna, hong veina-a kipan mihingte hong deihsak ahoih khempeuh)\nTitus 01:03 (b)\nHihpen keima’ mawhpuak-in seh-in eite’ Honpa Pasian’ thupiakna-tawh ka-phuangkhia-hi. (Hih ~ Pasian’ kamciamsa tawntung nunna sung-a lametna)(Paul-in Titus alamlahna)\nTitus 01:04 (b)\nPa Pasian leh eite’ Honpa ZEISU Khazih-in hoihnaphapi leh daihna hongpia tahen!\nTitus 02:10 (b)\nAmaute’ sepna khempeuh-ah eite’ Honpa Pasian’ tungtang thuhilhna’ tung-ah ameet alawh nading-in amaute a-hoih leh a-muanhuai nilohna lakzaw hamtang uhhen. (Silate thuhilhna ding-a Paul-in Titus a-lamlahna)\nTitus 02:12 – 13\n13 Alian Pasian eite’ Honpa ZEISU Khazih’ vaanglianpi hong kilat-hun, I-lamet-et thuphadim Ni I-ngaak kawm-in, 12 pasianneilo khuasakna leh leitunglamsang veiisiatnate I-khahsuah nading, leh pumpi-kikeem-in tangdin-a, hih leitung-ah biakna-hahkat khuasaknate I-neihzawh nading-in tua hoihnaphapi-in hong lamlak-hi.\nAhizong-in eite’ Honpa Pasian’ dikna leh itna hong kilat ciang-in amah-in hong honkhia-hi.\nTitus 03:6 – 7\n7 Ama’ hoihnaphapi’ hang-in Pasian’ maai-ah thutang-in eite’ lamet ahi tawntung nunna I-luah theihnading-in, 6 eite’ Honpa ZEISU Khazih tawn-in eite’ tung-ah Pasian-in kicingtak-in Kha Siangtho hong buaksuk-hi.\n(Hih Titus 02:12-13 leh 03:6-7 tepawl a-malsim akizomzom-in kamlet suklehang adeihna kilamdang ahihman-in ciantak-in ka-hong laksuk-hi)\n2 Peter 01:01\nZEISU Khazih’ naseempa leh sawltaak Simon Peter pan-in – Eite’ Pasian leh Honpa ZEISU Khazih’ thumaanna tawn-in kote’ a zahmah-a amanpha upna aki-piakhinte’ kiang-ah: (Peter’ laaikhaak thupatna)\n2 Peter 01:11\nEite’ Topa leh Honpa ZEISU Khazih’ tawntung Kumpigam luut-theihna dimtak hihbangdaan-in note hong kipia dinghi.\n(Hihbangdaan ~ Pasian’ ading sepna hahkatzaw, haanciamzaw seemseem)\n2 Peter 02:20\nMite-in Honpa ZEISU Khazih eite’ Topa atheihna-uh’ tungtawn-in leitung siatnate-pan taaisuakkhin napi-in, tua siatnate-in mancipkiik-a amaute azawhgawp kiikleh tuabang mite aciillaai-a’ sang-in atawpna asiazaw dinmun-ah om-uhhi. (Piangthak akici atawtolh mite’ dinmun)\n2 Peter 03:02\nSawtpilaaipek pan-in asiangtho kamsaangte’ gensa kammalte leh sawltaakte’ tungtawn-a note hong kipiasa Topa leh Honpa’ thupiakte hong phawksak nuam-ing.\n(Misiate, huukna-lanna’ ukcip mite, leh Topa’ hong paiding a-umlote Pasian-in agawtding thu)\n2 Peter 03:18\nAhizong-in eite’ Topa leh Honpa ZEISU Khazih’ hoihnaphapi leh thutheihna-ah khang zomto ta-un. Ama’ tung-ah tuleh atawntung-in vaanglianpi omta-hen! Amen. (Peter’ laaikhaak thukhupna)\nKote-in ka-muzo uh-a, Pa-in leitung’ Honpa ding-in ama’ Tapa hong puak ci-in midangte’ kiang-ah kagen uhhi. (ZEISU’ thu John’ hilhcianna)\nEite’ Honpa Pasian’ tungbek-ah eite’ Topa ZEISU Khazih tawn-in vaanglianpi, vaangphapi, thahaatna, leh thuneihna abeisa khangtampi pan-in tuciang, leh atawntung-in omta-hen! Amen. (Jude’ laaikhaak thukhupna).\nHihteng lungngai lehang adiak-in laigelh John bang-in "Pa-in leitung' Honpa ding-in Ama' Tapa hongpuak" ci-in gelh-hi. BC hun laai-ate en leuleu lehang Honpa-pen PA ahihkeileh Pasian hi-a, Pasian mahmah-in "Honpa adang Ka-thei kei-hi, Keimah bek" ci tangtang-hi.\nPa leh Ta daan-in saang lehang eite-in HONPA NIH (Two Saviours) anei I-suak ding-a, Pasian' Kammal-tawh kipelh pah-hi. Honpa-pen Khatbek hi-a, nih hi ngeilo-hi. Lungngai thei mihing khempeuh-in lungngai tahen!\n(Husband ~ Pasal) Zii leh Pasal-tawh Tehgenna: ensuk laai lehang kician mahmah-hi:::::\nThuciam Luui sungpan:\nIsaiah 54.5 (a) (CRB)\nNote’ Piangsakpa-pen note’ pasal-bang ahihi – Alianphabel TOPA-in Ama’ min ahihi.\nIsaiah 62:5 (CRB)\nAkhangmoi pasal khat-in nungaak bitlaai-khat ama’ mo ding-a alaak bang-in – note hongbawl Amah-in hong kiteenpih (marry) dinghi.\nHosea 2:19 (CRB)\n“Israel-aw, Ka’ zii-in nang kong’ bawl dinghi; maan-in Ka-muanhuai dinghi; akizomden itna leh hehpihna nang kong’ lak ding-a nang-pen atawntung-a Kei’ a ding-in kong’ bawl dinghi.” (Israel ~ Pasian azuui-mi)\nThuciam Thak pan-in, thuzuuite’ Pasal-pen ZEISU\n2 Corinthians 11:2 (CRB) St. Paul’ pulaakna\n“………… note-pen pasal khatbek’ tung-ah kiteenpih ding-a ka’ kamciampa (kamciam ka’ piakpa) Khazih mahmah’ ading-in asiangtho nungaak bitlaai-bang na-hi uhhi.\nMangmuhna 19.7 (CRB) Alian tokhomluun pan-a awging\nNuam-in kipiak-ni; Ama’ liatna phat-ni! Banghanghiam cihleh Tuuno’ molopna hun hongtung zo-a, tua-cialpi’ ading-in ama’ monu kithawi khin-hi.\nGawmtuahna: Hih kammalteng-in Pasian leh ZEISU pumnih ahihlohna, atuamtuak ahihlohna, leh “Pasian” akicici-pen “ZEISU” ana-hihgige lamtak hih laaikhilte-in (um-in umtakei lehang) hong lakcian ahihman-in upding leh nialding-pen mihingte’ tung-ah teltheihna (Choice) om-hi.\nPasian atuam, ZEISU atuam-in I' saanleh akuazaw I' Pasal hiding? ZEISU-pen Khalamsang I' Pasal-a I' upleh (if we believe JESUS as our Spiritual Husband), Pasian-tawh khalamsang akiteeng khinsa kimaa-a atapa-tawh kiteengkiik kisuak ahihman-in ZEISU-pen Pa' Zii Sut (apa' zii ateenpih) suaksak cihna ahihi. Khial-hi! Pasian' mite-pen BC hun-in khalamsang Pasian-tawh kiteeng-a, AD hun-in ZEISU' mite ZEISU-tawh kiteeng-hi. Amah-pen BC hun-in Yahweh or Jehovah kici-a, AD hun-in Yeshua or Yashua kici-in Zomite-in ZEISU ci-hi. Kitel ding-in ka-lamen mahmah-hi.\nPasian akawk vilvel "Kumpi" kammal ensuk laailehang,\nIsaiah 6:5 (b) (CRB)\n“…………. Alianphabel TOPA, Kumpi ka-mu zo-hi.” Isaiah’ pulaakna\nIsaiah 11.1 (b) (CRB)\n“David’ suan sungpan-in athak Kumpi khat hongkhang dinghi.”\n(Hihpen ZEISU hongpai nading genkholhna ahihi)\nIsaiah 33:23 (b) (CRB)\nTOPA mahmah eite’ Kumpi honghi dinghi.\nIsaiah 52:7(b) (CRB)\nTOPA-in gualzawhna phuangkhia-in Zion’ kiang-ah ci-hi,\n“Note’ Pasian-in Kumpi ahihi.”\nJeremiah 23:5 (CRB)\n“David’ suanlehkhaak athumaan khat Kumpi-a ka-teelding huh hongtung dinghi, …” TOPA’ kammal-hi.\nJeremiah 30:9 (CRB)\n“Keimah, amaute’ TOPA Pasian, leh Kumpi-a tokhomluun-ah ka-tutsakding David’ suanlehkhaak khatpa’ na amaute-in aseemding uhhi.”\nJeremiah 46:18 (CRB)\n“Keimah, Alianphabel TOPA, -in Kumpi ka-hihi.” (Pasian’ kammal-hi)\nJeremiah 48:15 (b) (CRB)\n“Keimah Kumpi, Alianphabel TOPA ka hi-a, kahong genkhin zo-hi.”\nEzekiel 34:23 – 24 (CRB)\n“Keimah, TOPA,-in amaute’ Pasian ka-hi ding-a, Ka’ naseem David bangdaan Kumpi khat-pen amaute’ Ukpa ahi dinghi.”\nEzekiel 37:24 (CRB)\n“Ka’ naseem David bangdaan khat-pen amaute’ Kumpi hiding-hi.”\nObadiah 21 (b) (CRB)\n“TOPA mahmah-pen amaute’ Kumpi hiding-hi.”\nZephaniah 3:15 (b) (CRB)\nTOPA, Israel’ Kumpi, -in note-tawh omhi.\nZechariah 9:9 (CRB)\n“En-un, note’ kiang-ah note’ Kumpi hongpai dinghi! Lawhcingtak leh gualzo tak-in Amah hongpai-a, ahizong-in kiniamkhiat-in sabengtung, sabengtung’ no – sabengtung pano’ tung tuang-hi.” (ZEISU hongpaina genkholhna: Matthew 21:5, John 12:15)\nZechariah 14:9 (CRB)\nTOPA-in leitung khempeuh-ah Kumpi hiding-a; mikim-in (tua Kumpi-pen) Pasian-in bia-in akibang min-tawh (min-maantawh, min kibang-tawh) Amah atheiding uhhi. (Pasian-in ~ as God; Pasian-hi ci-a bia; Akibang min ~ Pasian’ min amaan thei tading, banghanghiam cihleh “Pasian” cihpen “min” hilianlo-in Alianpenpen sapna-a kizangh)\nZechariah 14:16 (CRB)\nJerusalem adogawp minamte’ lakpan-a athaamlaai khempeuh-in kumsim-in tualaai-ah Alianphabel TOPA-pen Kumpi-in (Kumpi bang-in) abiading, leh Buukbawl Cialpi abawl ding-in paiding uhhi.\nDaniel 4:3 (c) leh 6:26 sung-ah, Kumpi Nebuchadnezzar leh Kumpi Darius te-in, “Pasian-in Kumpi hi tawntung-hi” ci-a amaanna (confession) kimu-hi.\nTOPA ZEISU’ Kammalte:\nMatthew 25:31 (CRB)\n“Kumpi-in Mihing’ Tapa hongpai ciang-in, ……………………………” (as King, not like a King).\nMatthew 27:11., Mark 15:2., Luke 23:3., John 15:26\nHihpen Pilate-in Topa’ kiang-ah thusitna abawl hun-a, “Kumpi na-hihiam?” cih dotna Topa’ dawnkiikna ahihi.\nLuke 23:42 (CRB)\n“ZEISU -aw, Kumpi-in na-hongpai ciang-in hongphawk-in!”\n1Timothy 6:15 (CRB)\n“ Amah, kumpite’ Kumpi, topate’ Topa, ….” St. Paul’ pulaakna\n2Timothy 4:1 (b) (CRB)\nKumpi-a hong-uk ding-in ZEISU hongpai dinghi. (ZEISU-pen eite’ Kumpi hong hiding cihna ahihi).\nMangmuhna 12:10 (CRB)\n“Tu-in, Pasian’ hotkhiatna hongpai zo-hi! Tu-in Pasian-in ama’ thahaatna Kumpi-in (Kumpi hihna-in) honglak zo-hi! Tu-in ama’ Messiah-in ama’ thuneihna honglak zo-hi!”\nMangmuhna 17:14 (CRB)\n“Amaute-in Tuuno ado-ding uhhi; ahihang-in Tuuno-in ama’ sapsa, teelsa, leh ama’ nungzuui muanhuaite-tawh amaute (gaalte) azocip-ding uhhi, banghanghiam cihleh Amah-pen kumpite’ Kumpi, topate’ Topa ahihi.\nMangmuhna 19:16 (CRB)\nAmah (saklo kaang’ tung atuangpa ZEISU)’ puantualpi leh apheipi tung-ah min kigelh-hi; “Kumpite’ Kumpi, topate’ Topa.”\nMangmuhna 19:6 (b) (CRB)\nAmaute’ cih ka za-hi,\n“Pasian phat-un! Banghanghiam cihleh Topa, eite’ Pasian Alianphabel, -in Kumpi ahihi!”\nKhalamsang Khazihmi maaktak I-hihleh KUMPI NIH kinei lo-in Kumpi Khat bekbek kinei-a, Tua-pen ZEISU ahihi. BC hun laai-in tua Kumpi-pen Almighty God, Sovereign LORD kici-a, AD hun-in Yeshua, Jesus, ZEISU kici-hi. Pata hileh apa-lah Kumpi, ata-lah Kumpi, ata-bang "Kumpi te' Kumpi" hiding ahihteh apa-in ata' na seemding (Father will serve the Son) cilehang paizia khial ahihi. Vaantung-ah Kumpi kiteelna election om-in Tapa-in ngah cihdaanlah hisaamlo ahihman-in BC hun-a Kumpi-penmah Mihing ahong suaksuk ahihi. Mitnei khempeuh-in mu henla, telsiang tahen!\n* Phawkpak ding-in:\nNungzuui John mahmah-in ama' hun nunung Patmos Tuikulh-a mangmuhna angah masiah ZEISU-pen Mihing himawk ahihman-in Saangpen Pasian taktak-a asaang zolo ahihlam alaigelh khempeuh-ah kimu thei-hi. Atawpna taktak-a mangmuhna hongneih ciang-in ama' up leh uploh atuam hiding-a, mangmuhna sung-a "Akithat khinsa Tuuno-in,\n"Keimah-in Amasa leh Anunung Ka-hihi, Apatna leh Atawpna Ka-hihi." ci ahihman-in John' upna leh saanzia' sang-in "Akithat khinsa Tuunno' Kampau upding" khalamsang lampi maan/dik ahihi. Hihte-pen Kha Siangtho bek-in hong telthei sak ding-a, I' sung-ah I-kiplet khitsa akhial upna I-laakkhiat loh-in, "......, en en napi mulo, ngaingai napi, zalo/theilo" acihte I-hi dinghi.\nZEISU Honpa leh Topa-in Na' saangthei tahia?\n"Honpa hikei, atapa-hi" na-ci laai-hia?\n"Apata-uh'n Honpa hi uh-e, Honpa nih kinei, muanhuai ngeel lodia" na-ci laai-hia?\nKhalamsang na' Pasal-pen ZEISU-in na-saangthei ta-hia?\nNa-saantheih naakleh "ZEISU-pen Yahweh or Jehovah ahihi" na-ci ngam-hia?\nNa-cih ngamkeileh khalamsang Pasal nih anei-maw? Apa-tawh kimaa-a ata-tawh kiteengmaw?\nKhalamsang Kumpi ding-in ZEISU na-saangthei tahia? Kumpipa' Tapa ciangbek-maw?\nAhihkeileh Kumpi Nih nei-maw? Pa leh Tapa Kumpi kituh sakmaw?\nZEISU-in Kumpite' Kumpi ahihteh Pa anei taktak hileh a-Pa-in ama' na seemding acimaw?\nHihte kam tungnung nuampeuh-a honggelh ka' hihlohna Pasian-in thei-hi. Pawlpi zong-a, pawlzawn-zong kahi kei-hi. Lai Siangtho simna 1984 (grade 3-a ka' omlaai) pan-a ka' kipat, version tuamtuam-tawh Semanyih Camp sung-ah suuntawh zaantawh kha 31 sung ka' thapaihpih tungtawn-a Pasian' honghilh thuthuukpite hong taangko ka-hihi.\n"Agen omkeileh kua'n za theiding?\n"Zaak loh-in kua'n um theiding?\nAcih mahbang-in "Anunung Thukhenna Ni' ading ka' teci" ding-a honggelh ka-hihi. "Vok maai-ah suangmanpha koih kei-in, amanphatna theilo ahihman-in tuancil gawp-in hong kihei-in hongpet laaiding" acihzong ka-thei-hi. "Tapa leh Tapa-in atheih saknop mite longal-in thei theilo" acihzong ka-thei-hi, ka-umhi. "Milian mipilte' tung-ah iim-in, miginalo daaipaamte' tung-ah hih thuthuuk kihilhcian" cihzong ka-thei-hi. Leitung thuneihna aleencip minamlian, minam thahaat, leitung a-uk mite-in hih thuthuuk kisaang loding cihzong ka-thei-hi. Nungzuuite'nzong thei uh-a, ahizong-in thumaanthutak gelh veve uhhi. "Azongte-in muding"-a, azonglote-in mu loding cihzong ka-umhi. Tuhun-a ka' mipih khempeuh-a kipan leitung mi khempeuh' zonpen Pasian' Thuthuuk hilo-in, hauhna, liatna, phungcinna, nopsakna leh suahtaakna ahihi. Hihte khalam suahtaakna (spiritual freedom)-tawh akigaal, akilehbulh, akikeelkii vive ahihi.\nMCBC upna, UPC upna, Oneness upna ataangko ka-hi kei-hi. Lai Siangtho sung-a Alianphabel TOPA Pasian' thu ataangko ka-hihi. Amalmat-nuam te-in (T. Zokhai 2011, The Reality of God, Journal of International Christ Baptist Church, Yangon)-hi.\nZEISU' daihna laisim mimal kim' tung-ah hongtung tahen!


url: =Na Nu le Na Pa um kei in (4) ~ Lian Tuang :: ZOMI DAILY\nNa Nu le Na Pa um kei in (4) ~ Lian Tuang\nposted on 23 February 2016 at 7:15 am Lomkholna: Article, Liantuang, TuunlehZua\nNa nu le pa leh na sanggamte hangin na zi khasia sak het kei in. Na zi’ khasiatna in na tate lawh dinga nangma khangthak sungah khasiatna thangpaihna khaici a vawh suksuk na suak ding hi. Tua mah bangin na zi hangin na nu le pa leh na sanggamte tawh kisia kha het kei in. Amau thupha leh angvanna om loin na nuntakna taksuak thei taktaklo ding hi.\nNa zi leh na nu le pa, u le nau kikal thusia thupha pen nang tungah kinga linlian hi. Hih lai mun ah thu ginalo khat peuh a om ciangin pasal a tamzaw in thukhen mangpa bangin thukhen pahpah thei hi. A taktakin pasalte pen thukhenmang dinmun hi lo a, gam khat le gam khat kikal kilemna ding ahanciam den palai (ambassador)te bangin itna lungduaina, pilvanna tawh thu alemtuah dingte hi zaw hi.\nMi pawlkhat in numeite a nungsang lam tawh a kikawm ding phal lo pong thei hi. Khangluite in zong numei nungsang kawmlua deihlo mah hi. Ahi zongin “ nu le pa thu mang a nahlawh pek” ki ci a, tua nu le pa cihna sungah numei lamte nu le pa zong a kihel ahih lam mangngilh loh ding ahi hi.\nMun dang khat peuhpeuh ah na om ciangin na om na munmun ah na Nu le Pa ong hawh nadingin sam hamtang in. Nu le pa a tawmzaw in nu le pa nei nawnlo ahih manin a tate pen Nu la Pa bangin ong nei kik uh ahi hi.Tua ahih manin Nu le Pa kiang hawh mah in kingaihsun pah lian uh hi. Lawp mahmah uh hi. Nuam mahmah uh hi. Tate kiang hawh ding cih pen Nu le pate kipakna le lunggulh bulpi ahi hi.\nNa om na ah Nu le Pa ong hawh ciangin a nuampen a lim pen a hoih pente tawh lengla do ding pen nang lunggulhna ahih hangin, Nu le Pate in lengla bangin kingaihsun hetlo uh hi. Ahi bangbang, a om bangbang adiakdiakin na nisim nuntak dante mu in a kisap leh ong panpih nuam uh hi zawlai hi.\nNa neu lai in na pute kiang na hawh ciangin nuam sa in na lung a kim mahmah bangin Nu le pate na om na ah ong hawh ciangin nuamsa in lungkim mahmah ding uh hi. U le nau, veng le pam in zong hampha sa mahmah ding uh a, inn a tun kik uh ciangin vai tun na delh ngeingai ding uh hi. A khualzinna thu dong ngeingai ding uh hi. Sum le pai na lem nak leh vaitun ni a ahawm theih dingin van le nate guan hamtang in. Alem mahmah keileh zong suaklu bek pua sak hamtang in. Ka tate banzal hi ci in na hawmhawm mai ding uh hi. Angtang mahmah ding hi.\nNu le pate nasem nawn loin a om hun ciangin amau aituam in a zat theih ding van le sum pia zelzel in. Na kep na khoi ding pen a hi ding mah hi a, tua zom ah a ma deih bangin a zat ding sum na guat zawh ciangin amah le amah hampha kisa in nang tungah zong lungdam mahmah ding hi. A lem nak leh ama min tawh sumbul koih sak zo lecin hoih kankan hi. Anuntakna uh kha muang tuam kisa uh hi.\nNu le pate nasem nawn loin a om hun ciangin innkuan sungah panmun kikhelna lianpi ong piang hi a, “ nau aw khang meng khawng meng aw, nu’ tha pa’ tha khek aw bawi” cih nau awih la a tangtung ta ahi hi. Tate leh nu le pa panmun kikhek ta ahih manin nu le pa mah bangin itna lungduaina hangsanna cihtakna piakkhiatna cih panmunthupi munah tate a lut ta cihna ahi hi.\nNu le pa in vakna ciahna a neih ciangin innmai ciang bek ahi zongin dawn tangtang in la, kha tangtang in. Apai khiat ciangin a van( sumbawm, seng, laibu,…,) tawi sak in la, ong tun kik ciangin a van sang tangtang in. Tua khit ciang a vakna thu dong tangtang in. “ Tui kong suah diam. An kong thuk diam” ci tangtang in. Tua hileh a lungsim no suah kik in, a nuntakna manpha kisa semsem ding hi.\nZinna vakna na neih ciangin nu le pa’ sanggam laiguizomte leh amau phawktuam deuhte kiangah ahi thei bangin baang tangtang in. Inn na tun kik ciangin nu le pa kiangah na hawhna na ciahna, na kihona thute khempeuh a vekin gen kik hamtang in. Akigenkhia theilo nu le pa’lungdam kipakna maitang na mu kha pah ding hi.\nPrevious: Zomi Politics (Pu Chin Sian Thang, Pu Zozam, …..) ~ Pu Zokhai\nNext: Kammal kilawm pawlkhat (azom 23 Feb 2016)\nPeru gamah Passenger Bus khat tuahsia in, mi 48 sikhin, mi 6 liam\nUnited Nations Organization (UNO) tangthu leh kilamhzia tom\nSum golhguk neksimvai tawh Malaysia gammakai Najib Razak thu kibawlta\nChin National Front (CNF) Joint General Secretary Dr. Sui Khar tawh holimna


url: =Kimuak Vaidawn :: ZOMI DAILY\nposted on 16 November 2015 at 10:24 am Lomkholna: Article\nKimuak kidawn i cih ciangin ki-itna kingaihna lam a gen nuam ihi hi. Mipil, Ulian, mi minthangte leh i nu leh i pate, i siate i zahtak leh mi thupi a i ngaihsutte kilim muak kilim bawl phadiak se hi. Midangte a pahtawi siam a muaksiamte in maipha leh pahtawina ngah pah hi. Kimuaksiam kidawnsiam leng mi khempeuh in nuam kisa kilungdam hi. Tuhun khangthakte in Dam maw, zingpha, sunpha, nitakpha cihte i zat mah bangin khat leh khat kilawm tatna, itna kilahna thusiam kituhnate pen Pasian deihna ahi hi. Nidangin mi hopih loin huanu huapa migina hi kei, thupi kei, en kei un, hopih kei un kici mawk hi. Tuhun in mitam tawh kithei semsem, nuam semsem, mitam tawh nasem tangzai semsem hi zaw hi.\nSum zonna: Sum zonna munte van lei vanzuakna leh nek le dawn sai konggei ah hong kimuak in Sia aw, u aw, bang deih, bang ne ding, bang dawn ding na hiam? ci-in hong lim hopih in ih lungsim hong zogawp in a kisam lopi khat kilei lawhliang thei hi.\nVanleng Tual: Vanleng tual thupi mitamna munte ah Rev. Dr Zolengthe, Zokhual cih bangin laigolpi kigelh tawi kawmin kidawn zihziah uh hi. Lasiam penten lasa siamte kilungdam khopna munin kidawnna ahi hi.\nBiakinn: Na pawlpi sungah mi namuaksiam leh mite’n nuam hong sa in pawlhoih tampi na ngah ding hi. Pulpit tung pan midangte muak den in. Biakinn mai pan lenglate muakin maitai in la, hopihin itna lak in, amau kisapna huh pah theih ding kiging sa in om in.\n– Sanggam aw Pasian muak den in la, sam tawntung in, hong damsak thei in, hong hausak thei a, hong pilsak thei hi.\n– Na nu leh pa muaksiam in lungkim sak lecin leitungah khansau in na mavang ding hi.\n– Kumpite muaksiamin lungkim sak le cin, maipha nangah ding a huhna na ngah ding hi.\n– Midangte muaksiam lecin lawm tampi na nei ding hi.\n– Milim bia leh Thu um lote na muak siam leh na pawlpi hong khang ding hi.\nVaidawn siam muaksiam Zomite ih suah theih nadingin a kisam thu (8) te Late 25:9, Mate 5:3-7\na) Lungsim kiphatsakna hem khia in kiniam khiat ngiat ding\nb) Suakta maitai ngiat ding\nc) Kipuah sitset etlawm siangtho ngiat ding\nd) Gamtat luhek mite om zia muhna nei ding\ne) Lenglate vai khatpeuh manlang tak huh thei ding\nf) Kampau ding ahoih a kilawm pen pau thei ding\ng) Mi khatbek tawh hun bei sak lo ding\nh) Mi deidan tuam neilo hopih, mithek siam in uham naupang a mau tawh kizopsiam ding hi.\nA tung a thute i zat siam hunhun ciang in numei naupang bang a thu saukhual lohna leh migensiat supsupnate damdam in hong bei hiaihiai ding hi cih ka um hi. Topa’n Zosin lai-ah Zinbang hong kha hen!\nH. Khual Za Nang\nPrevious: Kipawl khawm a khantohna tawh kisai kamuh na pawlkhat ~ Pau Do Lian\nNext: Sittel Hamtang In ~ Hau Za Cin


url: =Kilemna Kumpipa ~ Nang Za Thawn :: ZOMI DAILY\nposted on 26 December 2021 at 10:23 pm Lomkholna: Christmas, News\nGalpi Khatna amasa kha 8 sungin (1914) Belgium tawn-in France zong la dingin German te gal hat mahmah uh hi. France & British te in Paris gei “the First Battle of the Marne” galphual ah September kipat lamin German te na khaktan uh hi. German te in Aisne Valley lamah dum to mengmeng uh-a bu mang uh hi. France & British te in German te a va buluh ciangin, dumte pen na phih kawikawi-a amkham gawp uh hi. Amau zong leilu lamah dum to vet uha German te khiangto uh hi.\nLang nih tuakin dum to in kikhiang toto uh a Belgium tawh kigi tuipi dong tungto hel uh hi. Tuabangin Aisne Valley pan in Belgium lam Fladers dong a tungto ta France & British galkapte in galmai nawk ding inlah tuipi, galnung nawk dingin lah galte tawh kitalsik lian ding uh ahi manin dum sungteng ah omcip uh hi. German te in lah neh ngam tuan lo veve in amau dum sung teng mahah om cip uh hi. September kipat akipan dum to-a kipangpang galkapte Oct 10 a kipan amau dum sung ciat ah om uh hi.\nThau tawh a kap masa ngam lah om lo tuak uh-a, hun hong paipai hi. Amau dum sung tekah dipkua sa-in om uh hi. Lungdambawl hong nai mahmah ta hi. Lungdambawl nipikal hong tun ciangin 100,000 bang a pha galkapte amau dum sung tekah dai khipkhep uh hi. Inn lam zong ngai tek uha, lungzuangin vul uh hi. Thau tawh kikap ding cih bang peuhmah ngaihsutin zong nei zo lo uh hi. Tungsiah panin lah Gal kilemna om thei nai mahmah lo hi. “Gal kikap lo ding” ci thukimna om masa lo pi mah, dum sungpan hong pusuak ciat uh hi.\nMore: Lungdambawl thulaigil taktak! ~ Khup Khan Thang\nThau tawi khat beek om loin, van khat tek bel hong tawi ciat uh hi. Tuukbeel, lukhu, mawza, mohkeu, sakeu, thawhbat khal khawng hong tawi tek uha, letsongin kipia uh hi. Kikawi-in, kikah uha, amau sak theih bangbangin Lungdambawl la sa uh hi. Kikap lum dinga kigemgem te in kikawi-in khitui naptui tawh la hong sa khawm uh hi. A kimuh khak ding lau-a dum sunga bubute dum pua lamah langtang takin hong omkhia ta uh hi. Thau le bomb tawi khutte in letsong hong tawi ta hi. Galte a tawngtawng kamte in Lungdambawl la sa ziahziah ta hi. “Kilemna Kumpipa” i kisam hi. Nang Za Thawn\nPrevious: Innkuan leh minam Dalan/ Lehheek taktak kuate?\nNext: Akikhen theilo, Sisan kibang Zomi te mailam ding lunggulhna


url: =America te President kiteelna ~ Dr. Do Suan Mung :: ZOMI DAILY\nposted on 17 October 2016 at 8:40 pm Lomkholna: Dosuanmung, News, USA\nTu sawng teng ei mite sungah America te president thak ding kiteelna tawh kisai muhzia tuamtuam social media panin tam simsim ka simkha hi. Kei bel America a teng hikeng in, ahi zongin America gam leh America gam mite tungah lungdamna hau lua kahih man leh ka Zomi pih tul tampite teenna gam ahih manin America gam a thupiang khat peuhpeuh pen ka pianna gama thupiang zahphial in ka ngaihsun hi. Tua ahih manin tutung America te President thak ding teelna tawh kisai kei muhzia tawm kong suahkhia nuam hi.\n1. Siah (Tax): Republican te in azawng ahau mi khempeuh a kibangin siah khiapkim ding deih uh hi. Democratic te in mizawngte bek siah khiapsak ding hi ci uh hi.\n2. Asia apha gamtatna tawh kisai in Republicante muhdan Pasian thu tawh kituakzaw hi. Numei leh numei, pasal leh pasal kiteenna sang lo uh hi. Nu gil sunga nau suksiat ding deih lo uh hi. Ei leh ei kihuut nadingin thau neih ding kisam sa uh hi. Democratic te in atunga thute aleh lam vive in sang hi.\n3. Nitha leh sumbawlzia: Republican te in nasemte nitha khansak ding deihlua lo uh hi. Nitha tam lua leh van man kah lua ding a, sum bawlna sukha ding hi, ci uh hi. Republican ten suakta taka gamdangte tawh sumlei sum zuakna neih ding lunggulh a, Democratic te in ciangtanna khat neih ding deih uh hi.\n4. Cidamna: Cidamna lam tawh kisai in Republican te in kumpi kitamhel loh ding deih hi. Democratic te in kumpi kitamhel ding deih uh hi.\n5. Gam mi, acimawh zawdeuhte huhna tawh kisai in Republican te in kumpi sum tawh tam huh loin kumpi ahilo kipawlna tuamtuamte in vaipuak alak ding deih hi. Democratic te in mi cimawh zawdeuhte huhna ahi, unemployment benefits, food stamps, Medicaid cihte lim ngaihsut uh hi.\n6. Gamdang tawh kizopna thute ah Republican te in a kisapna ah gamhtat lel ding hoih sa uh a, Democratic te in kidawm mahmah sa a gamtat ding deih uh hi. 1979- 1980 lai Democratic President ahi Jimmy Carter in Iran te simmawhna thukngam lo-a, Republican President Ronald Reagan hong kah ciangin gamhtat sawm ahih manin Iran te lau pah hi.\n7. Leisung apiang sathau leh kim leh paam thu tawh kisai in Republican te in sahtau tam pipi tawh ding lunggulh uh hi. Democratic te in sathau tawhna leh sathau zatluatna hangin kim leh paam nin lua hi ci-in ciangtanna neih ding deih uh hi.\n8. Pilna sinzia tawh kisai in Republican te in zat ngeina lui deih uh a, Democratic te in athakthak sin tohtoh ding deih uh hi. Sangnaupangte huhna tawh kisai in Republican te in kumpi sum tam sawk ding deih lo uh-a, Democratic te in kumpi sum pana huhna atam theithei piak ding deih uh hi.\n9. Siattatna leh daan piakna tawh kisai in Republican te in a tatsiate ngat taka daan piak ding deih uh hi. Sihdaan piak zong thukim uh hi. Democratic te in daan khauh piak deih lo uh a, sihdaan zong thukim lo uh hi.\n10. Mimal suahtakna tawh kisai in Republican te in suakta mahmah lel ding, mawhpuak zong lapah ding ci uh a, Democratic te in suahtakna ciangtanding deih uh hi.\nAtom in cileng, Republican te in kumpi neu (small government) sakin, mipi thuneihna, mipi sepkhuan liatsak ding deih uh hi. Demoratic te leuleu in kumpi lian ding(big government), kumpi in na khempeuh sai ding, mipite zong uk ding, mipi ta ding zong sep sak ding cih hi-in, a uang paite bang socialism hipah lel hi. Democratic te primary kiteel lai a Hillary Clinton i kidempihpa Bernie Sanders bang socialist khat ahi hi. Eimite zong kum 60 bang socialism nuai a ki om ahih manin US tung kum 20 tungsiah te bangin democratic te lungsim puak kineizaw khamai ding hi.\nAtaangpi a etna ah Republican party pen mikang, mihau te party kici hi. Democratic party pen mivom, mi eng, mi citawm (minority) leh mizawng party kici hi. Ahi zongin tuhun teh mi citawm a kicite mi citam asuak dekdek ta hi. Sauvei loin mikangte mi citawmte suak ding hi.\nAHI ZONGIN, ama dinpih thubulpite alangnu Hillary Clinton dinmun sangin Pasian thu tawh kituak zaw banah Hillary Clinton zong zuau bekbek tawh anungta mi hoih hetlo khat ahi hi. Hillary Clinton in Barak Obama mah bangin numei leh numei, pasal leh pasal kiteenna thapia hi. Hih neih kibang omkhopna, kiteena pen mawhna lak ah zong Pasian in ahuatpen khat ahi hi. Sodom leh Gomorrah khuate hih mawhna hangin kaat leh meikuang tawh kihaltum hi. Nauphiatna (Abortion) zong thapia hi. Laisiang tho bangin cini cileng nauphiatna pen mithahna ahi hi. Laisiangtho tawh kituaklo hih thunih adeih lo phadiak Evangelicals te leh Catholics te Hillary Clinton miten amuhdahna uh agenna kizakhia hi.\nBarak Obama in neih kibang kiteenna hong kipsak ciangin asang zolo te in daan thuak uh hi. Neih kibang kiteeng minih license minthuh nuam lo ahih manin Rowan County, KY a Kimberly Jean Davis kicinu thongkia hi. Neih kibang kiteeng tea a ding moh bawl nuam lo ahih manin Portland, OR a moh bawlnu Melissa Klein dollar tulza khat val kiliausak hi. Hih Dawimangpa mizat te hangin Oklahoma State Capitol a Thukham Sawm kigelhna Mualsuangpi kilakhia hi. Obama White House in Tapidaw gimna limlim aphiatmang sawm hi-a, Christmas tree nangawn Holiday tree ci tazen hi. Tun Obama maban Hillary Clinton in azopsawm ahi hi.\nHillary leh a pasal Bill Clinton pen zuau bekbek tawh anungta leh amau alangpante adopbawlote uh ahi hi. Tukum Democratic National Convention madeuh in party sunga nasem khangno kum 27 apha pan Seth Conrad Rich acihpa Washington DC ah thau tawh kikaplum hi. A kaplumte in asipa na bangmah la lo uh hi. Tudong kua thah hiam cih kikankhia zolo hi. (Kawlgam tawh kilamdang hetlo!). Hih pa tungtawn in thusim tampi email pan kizakha hi kici a, tua hileh ama tunga aheh ding kua???\nAthupi penpen, tu-a hong kah ding President thak in thukhen mangpi (Supreme Court Justice) 3 hiam 4 hiam akoih thak ding ahi hi. Supreme Court ah thukhenmang 9 om a tu laitak 8 bek a om suak hi. Sauvei nailo in ahoih mahmah Antonin Scalia sivat a tua tang dingin Obama in Merrick Garland kicipa koih nuam hi. Ahi zongin Congress in tudong kipsak nailo hi. Mi 8 lah ah ahoih 4, ahoih lo, Pasian thu a awlmawh lo 4 hi-in kikhaikim linlian hi. Ruth Bader Ginsburg acihnu kum 83, Anthony Kennedy kum 80, Stephen Breyer kum 78 hi-in Supreme Court Justice te pensen lak kum pen ataangpi in kum 79 ahi hi.\nTua ahih manin hih mi 3 te in hong tung ding kum 4 sungin pensen la ngelngel ding uh a, amau tang pen President thak in teel ding hi. Supreme Court pen zuih ding thukhun (Upadi) te akhung ding uh ahih mah bangin Tapidaw ten sang (school, college, university) nei thei nawn lo ding, pawlpi in zong tax pia ta ding cimawk le uh zuih akul ding hi-a Pasian um lo thukhenmang 3 leh 4 hong kikoih beh leh bel Tapidaw te bawlsiatna thuak ding nai mahmah cihna hikha mai ding hi. Sum tunga “In God We Trust” cihte, President pa Laisiangtho tawh kiciamnate, National Prayer Breakfast cihte zong asawt loin beithei ding hi. A thupi pen Pasian vangliatna, Pasian thupha in America gam taisan kha mawk ding hi (Ichabod).\nPresident kituh mi nihte bel a nuntakna uh en leng adeihhuai lua om lo hi. Ahi zongin, a mi sangin a thulet bulpite uh ethuai zawkha ding hi. Thu tuamtuam te sangin zong Pasian thu tawh kua dinmun kizawitawn zawdeuh hiam cih ethuai mahmah ding hi. Bang hang hiam cih leh, ei Zomite atamzaw ahawh pak a US pai hilo hihang. Pilna sin a paipak zong tawmno khat bek hi. I vekpi phial in a teensuak sawm hihang a, America pen ei gam bek hilo, i tu i ta te gam ding zong ahi hi. America gam in hih bangin Pasian taisansan mawk leh i ta te khang, i tute khang ah bang asuak zen tam?\nTu nangawn in nidang zahin vang nei nawn lo hi. President pa zong kuaman hong thusim sak lomai hi. Sente makai, Russia te makai, Germany te makai te peuh in ki thupi muh zaw tamai hi. Tua ahih manin thu tom et kha hetlo ding hihang. Kei refugee hilel ing, kei immigrant hilel in cikha loin leitung a Zomite gam nihna ahi, America gam mailam ding ma pantheih bangin panhuai ka sa mahmah hi.\nKa cihsa mah bangin kei bel Kawlgam mah a teeng lai hi-in ka Zomi pihte teenna America gam mailam ding agal lung himawh bek ka hi hi. Kawlgam zong ahoih lam manawh ding bangkhem in lam-et bang zuahzuah tuak luakhol kei. Kawlgam mailam ding zong zing mahmah veve sa ing. I gam ahi, Kawlgam leh America gam aa dingin Pasian kiangah kiko dihni. Thungen tangtang dih ni. Topa bek I lam-etna hi. Khazih leh Zomite sungah, Sia Do Suan Mung\nPrevious: Rethinking Our Identity: A closer look at Chin, Laimi and Zomi ~ Dr. Dongno\nNext: Christian Hymn te’ tangthu: Hong Hon Topa Zeisu’ Tal-ah\nLun Mangte says\n20 October 2016 at 2:12 am\nAngaihsut huai thu himahmah sa ing…. Pasian a pawsiahsiah gam pen India gamkhong sang mah in America gam himawk veh e chih Sia Mung lai at napan mubeh tektek ing ei. I omna mun muan pan Pasian mah buan chihtaka buan hun himawk ei guai….\nSia. Do Suan Mung Lai.at thupi sa ing.


url: =LESSON 1 March 26 - April 1 PIANSAKNA ~ MUC\nLESSON 1 March 26 - April 1 PIANSAKNA\nAdmin 10:26:00 PM Articles, Sabbath School Lesson\nPiancilna in Jesuh thu vive kigelhna thubu hi: Jesuh in eite Piangsakpa, hong kemcingpa; Jesuh in eite Honpa hi. Kum tul khat khit ciangin Moses in a gelh hi-a tua a gelh thute in tuanpupate thute hi. Sawltak John in zong piansakna thu a pulaakna-ah: A kipatcilin Thu om a, Thu in Pasian tawh om hi. Thu in Pasian hi. Thu in Pasian tawh om hi. Thu in Pasian hi. Amah in a kipattung panin Pasian tawh a om hi. Na khempeuh in Ama tungtawnin kipiangsak hi. Amah lo-in bangmah a piang kei hi. Ama sungah nunna om a, mihingte khuavak a hong pia hi.”(John 1:1-4). Hih munah John in bang gelh hiam? “A kipatcilin” na khempeuh in a kipiangsak hi.A om ngei nai lo nate tu-in a hong om hi. Na khempeuh in Jesuh hangin a hong piangkhia ahi hi. Na khempeuh aksi lompi a kipan DNA sunga nate in zong kipatna nei-in Pasian piansak loh bangmah om lo hi. Tuihual lianpi a kipan mit tawh kimu zo lo sisan sunga om cell khempeuh in Pasian piansak ahi hi. Jesuh in nate piangsakin kemcing hi.\nPiancilna Bu in Lai Siangtho sungah piansakna thu le piansaknate hotkhiatna thu a pulaak masa pen Thu Bu hi. Lai Siangtho hong hilh thu in na khempeuh kipatna thu man takin hong hilh hi. Manglai tawh kigelhna-ah “Genesis” hi-in Greek panin kila hi-in a khiatna in “kipatna” cihna hi. Hebrew tawh kigelhna-ah “bere’shit” a khiatna in “A kipat cili” cihna hi. Lai Siangtho buppi-ah a masa penpen kammal hi. Piancil Bu in Lai Siangtho dangte bulpi, a kingakna a zungpi hong suak hi. Bang hang hiam cihleh a masa pen hi pah a, Lai Siangtho Bu dangte bulpi zong ahi hi. Lai Siangtho bu dangte in Piancilna siksan hi.\nPiancil bu in thupi hi. Bang hang hiam cihleh Lai Siangtho bu dangte sangin i piankhiatna hong hilh zaw thubu hi. Mihing ihi hi. Tu-in hih thu in thupi semsem hi. Ni khat thu in a piang khia ziau ihi kei hi. Nate in amau thu tawh hong piangkhia mawkmawk hi lo hi. Leitung mipil khat in eite pen tungman panin a piangkhia mite ihi hi, ci hi. A manna ciang khat om hi.\nPiancil bu in i kipatna hong hilh hi. Kicinna tawh kidim leitungah ngimna khat tawh Pasian lim le meel suunin mihingin a hong kipiangsak ahi hi. Piancil Bu in zong mawhna hong lutna thu hong hilh hi; mawhna hong om a kipan leitungin siatna tawh kidimin kicinna om thei nawn lo hi; mihingte zong siatna tawh i kidim hi.\nAhi zongin Piancil Bu sung mahah Pasian hotkhiatna kamciam thu hong hilh hi. Leitung in hong honkhia thei lo ding a, mihing in zong amah le amah kihonkhia thei lo ahih manin Pasian mahmah in a hong hotkhiat kisam ihi hi; leitung in siatna le sihna simloh hong piak theih dang om lo hi.\nA lamdang thupiangte a hong hilh banah (piansakna, na khempeuh piankhiatna, sakhi tuihup) thukhenna thu ( Tuicin, Sodom, le Gomorrah) cihte in Pasian ompihna siangtho pulaak hi-in, Piancil Bu in lametna lianpi hong guan hi. Piancil Bu in mihingte ki-itna thu (Jacob le Rachel) le kimuhdahna (Jacob le Esau), ta neihna (Isaac, Jacob, Jacob’ tate), sihna (Sarah, Rachel, Jacob, Joseph) tualthahna (Cain, Simeon,le Levi), le mawhmai-na thu (Esau le Jacob, Joseph le a sanggamte) hong hilh hi. Tua banah Piancilna Bu in gamtat zia le tong (Cain, Babel), upna thu (Abraham, Jacob), le lametna le hotkhiatna kamciam (gulpi lutang suzan ding, Khapsa Gam), cih thute zong hong hilh hi.\nTu quarter sung i sin ding thu in Piancilna Bu hi-in, hih laibu a deihhuai-na le a zaknop thu tampi piansakna thu, Abraham, Isaac le Jacob Pasian thu i kikum toto ding hi. Tua kawmmahin mun le mual tawh kisai thu Eden panin Babel, Khapsa Gam panin Egypt cihte a kipan Khapsa Gam tawh kisai thute i gen ding hi. Hih thute sung panin mun khat pan mun khatah pai kawikawi-in nunzia, Khapsa Vantung Gam khualzinna vantung thak le leithak thute zong kikumto ding hi hangh.\nLESSON 1 March 26 - April 1\nTu Kaal Sung Sim Ding: Late 100:1-3, Pian. 1-2; Pai. 20:8-11, Pai. 40:33, Matt. 25:14-30, Matt.16 19:7-9.\nKAMNGAH: “A kipatcilin Pasian in vantungte le leitungte a piangsak hi.” (Pian. 1:1).\nPiancilna Bu in Lai Siangtho buppi kipatna hi-in, a kipatna-ah Pasian piansakna tawh kipan hi.Hih thu in thupi mahmah hi. Bang hang hiam cihleh eite a hong kipiansakna in tatkhiatna tangthu kipatna hi. Hih thu mah in Piancilna Bu in piansakna thu in thuman ahihna hong hilh hi. Piansakna thunihte Pian. 1-2 sungah Pasian thu le mihingte hong hilh hi. Tu kaal sung thusinna in ni sagih Sabbath thu theihtelna hong guan ding hi. Pasian in Ama lim le meel suunin leivui tawh mihing ahong piansakna thu zong i kikum ding hi. Sia le pha theihna singkung ngimna thu le nunna singkung kizopna thu zong i pulaak ding hi.\nPiansakna thu-ah a thupi penpen khat in hehpihna thu hi. I nuntak theihna in hehpihna hang bek hi. Pasian in vantungte le leitung a bawllai-in mihing kuamah om nai lo hi. Hotkhiatna in Pasian kiang pan piakkhong ahih bang mahin piansakna zong Pasian piakkhong hi. Tua hi-in hotkhiatna le piansakna thu in a lamdang mahmah thu le a thupi mahmah khat hi. Hih thu nih in ni sagih Sabbath in huam kha hi.\nLate 100:1-3 sim in. Mihing in Pasian piansakna bangci bangin kizopna nei hiam? Bang hang hi ding hiam?\nPian. 1 in piansakna thu a kipulaak masakna mun hi-in, Pasian tawh piansakna thu pulaak hi.” A kipatcilin Pasian in vantungte le leitung a piangsak hi (Pian. 1:1). Amasa pen laigualah Pasian kammal in piansakna-ah Pasian thupitna a pulaak kammal hi. Piansakna thu kigenin tua khit ciangin Piangsakpa Pasian kipulaak hi.\nPiancilna Bu in a taktakin Pasian muhziate hong hilh hi. A masa thu in (Pian. 1:1-2:4) in mihing in Pasian vangliatna tawh kigamla mahmah ahihna pulaak hi. Ama vangliatna, Elohim, Ama min in Pasian vangliatna pulaak hi. Elohim cih min in Pasian vangliatna le ama thahatna a pulaak hi. Elohim cih min in a tam min pulaak hi-in, vangliatna le minthanna pulaak hi. A thunihna a pulaak thu in (Pian. 2:4-25) Pasian in mihingte tawh a hong omkhawm Pasian ahihna YHWH, hih min in kizopna le kinai-na a hong hilh min hi. Piancilna Bu khempeuh in Pasian bek mah biak ding ahihna thu hong hilh hi. Amasa-in Pasian in ciangtan nei lo a vanglian le hatna nei Pasian hi. Tua bang hi mah taleh mihing khempeuh in Ama tungah kinga ahihna hong hilh hi. Bang hang hiam cihleh Amah in eite hong piangsak hi; ei le ei thu tawh a piangtawm, a nungta thei ihi kei hi (Late 100:3).Hih thu hang mahin Late sungah Pasian biakna le piansakna kizopna pulaak uh hi (Late 95:1-6; Late 139:13, 14 le Mang. 14:7).\nPasian vangliatna le a minthanna tawh kisai muhzia thunih om hi; Pasian in vanglian mahmahin itna tawh a hong kinai mahmah Pasian hi; Amah biakzia ding hong hilh hi. Zahtakna le lamdangsakna le lungdamna le Pasian tawh kinaihna, mawhmai-na le itna sungah lungmuang takin i om thei hi. (Late 2:11). Pasian hong kilakna thunihte - Pasian tawh kinai-na leh Ama vangliatna sungah nuntakna kisam hi. Pasian kiang pan hong pai hehpihna le lungdamnate lau-na, itna le lamdangsakna tawh i nuntak ding kisam hi.\nPasian vangliatna lianpi ngaihsun in. Amah in vankhuanuai khempeuh a khut sungah a koih hi. Vanglian hi mah taleh eite tawh a hong omkhawm Pasian hi. Bang hangin hih thuman in lamdang hiam?\nPian. 1:4, 10, 12, 18, 21, 25, 31; 6 2:1-3. Piansakna thu a kipulaak masakna-ah “ hoih hi” ci-in a kipulaak kikkikna in bang thupitna nei hiam? Piansakna tawh kisai a thukhupna in (Pian. 2:1- 3)? Bang hong hilh hiam?\nPiansakna thu a kipulaakna-ah Pasian in ama nasepnate sittelkikna nei-in, “tov’ hi, ci-in mu hi, cih kimu thei hi. Hih thu in Pasian in piansak nasepnate mansiang hi; piansak na khempeuh “Hoih” hi, ci-in mu hi. Ni hong tangkhia hi (Pian. 1:4). Singkungte in gah tampi gah khia uh hi (Pian.1:12). Ahi zongin hoih hi, cih kammal in piansaknate hoihna a pulaak hi bek lo-in Hebrew tawh kigelhna-ah “tov” a khiatna in a hoih na khat peuhpeuh pulaakna kammalin kizang hi (Pian. 24:16). Hoih hi, cih kammal in siatna tawh kilehbulh hi (Pian. 2:9), siatna in sihna tawh kizom hi (Pian. 2:17).\n“ Hoih hi,” cih kammal in Pasian in nate a piansak ciangin limtakin geelna tawh a piangsak hi. Piansakna in kicing hi; etlawm hi. Siatna tawh akipiangsak hi lo hi. Leitung in tuhun leitung bangin natna, sihna om leitung hi nai lo hi. Piansakna thu akipulaakna nihna-ah hih thu hong kihilhkik hi (Pian. 2:5).\nPiansak thu le nate in ama thuthu-in hong piangkhia-tawm hi, cih thu in kilangdo hi; hih in nate in ganhing neuno khat hong kikhel toto-in mihing hong piang hi, ci uh hi. Ahi zongin Lai Siangtho hong hilhna-ah Pasian in limtakin geelin nate a piangsak hi ci-in hong hilh hi (Pian. 1:1).\nPasian in Ama kammal le a thupiakna tawh nate a piangsak hi (Pian. 1:3). Tatna pulaak kammal “bara” in Pian. 1:1 sunga kizang kammal hi-in “A kipatcilin Pasian in vantungte le leitung a piangsak hi. “Bara” kammal in Piangsak Pasian a pulaak kammal khat hi-in Pasian in a thupiak bangbangin nate in zong piangpah uh hi. Piansakna thu kigelhna-ah “na khempeuh in Pasian geelna bangin a kipiangsak ahi hi,” cih kimu thei hi (Pian. 1:31),Piangsak Pa pulaak bangin piansak na khempeuh in hoih hi, ci-in kipulaak hi (Pian. 1:31). Piancil 1:1 in piansakna thu pulaak a, vantung le leitung kipiansakna thu hong hilh hi. Pian. 2:1 pulaak bangin piansakna a kizo siang suak hi. Sabbath, piansak ni sagih sungin na khempeuh kipiansak kizo siang hi.\nBang hangin leitung nate a pian nadingin kum mak tul zalom tampi kisam hi, cih thu in Lai Siangtho hong hilh piansakna thu nial hiam? Bang hangin hih muhzia nihte in kilangdo hiam?\nPian. 2:2, 3 le Pai.20:8-11 sim in. Bang hangin piansak ni sagih ni Sabbath in Piansakna tawh kizopna nei hiam? Koi bangin hih kizopna in Sabbath ni tawlngakzia ding hong hilh hiam?\nBang hangin hiam ciihleh Pasian in piansak nasepte “zo kkhin” kimansiang ahih manin Pasian in Sabbath tawlngakna hong koih hi. Tua hi-in piansak ni sagih ni Sabbath in Pasian in piansakna zo khin hi, cih i upna a pulaak hi; Topa in tua piansak nate “hoih mahmah hi” cih a pulaak eite in zong a pulaakkik ihi hi. Pasian in piansak nate manphatna le hoihna a pulaakna-ah eite in zong Amah tawh a pulaak khawm ih hi. Pasian in piansak na panin a tawlngak bangin eite in zong nisim nasep mabante panin i tawlnga hi. Sabbath tawlnga cih thu in Pasian tungah piansakna in “hoih mahmah hi” ci-in a pulaak ihi hi; hih sungah pumpi taksa zong a kihel hipah hi. Nidang mite upna-ah pumpi taksa in siatna bulpi hi, ci-in um uh hi. Ahi zongin Lai Siangtho hong hilhna in tua bang hi lo hi. Tua bangin pumpi taksa in siatna tawh kidim hi, cih upna in milim biate upna hi; Lai Siangtho tawh kituak lo upna hi. A langkhat panin Sabbath tawlngakna in i pumpi taksa a kipan piansak nate hangin Topa tungah lungdam a ko ihi hi. Tua hangin pumpi taksa kep ding kisam mahmah hi.\nSabbath in leitung bei-na ciaptehnate khat hong suak hi; tua banah gimna dahna khempeuh beina limcing hi. “Nasep kizo khin hi” cih thu in biakbuk kilamzawh ciangin zong akizang kammalte hi. (Pai. 40:33), tua leh Solomon biakinnpi kizawh ciangin zong kizangkik hi. (1 Kum. 7:40, 51); hihte in lungdamna thu (Gospel) le hotkhiatna thu kipulaakna munte hi.\nMawhna hong lut khit ciangin Sabbath in, piansak nipi kaal khat bei-na hi-in, a lamdang hotkhiatna thu a pulaak hi. Hih hotkhiatna in piansakna thak tungtawnin a hong tung ding ahi hi. (Isa. 65:17, Mang. 21:1). Sabbath in nipi kal khat bei-na lim hi-in, leitung gimna natna khempeuh a bei hun ding zong limcing hi. Tua hangin Sabbath in natnate damsak nading hun hoih pen khat hong suak hi.(Luke 13:13-16). Mihingte ngeina tawh kibang lo-in biakna makaite in Sabbath a mawhsak uh ciangin Jesuh in leitung gimna natnate a bei ding hun a pulaak hi gige hi. Hih in hotkhiatna mungtup lianbel ahi hi. Tua hi-in Sabbath in hotkhiatna lametna hong hilh hi.\nKoi bangin Sabbath ni tawlngakna in tawldamna le Jesuh sungah hotkhiatna sungah nuntakna le gimna natna khempeuh aom lohna leithakah tawlna pulaak khol hiam?\nPiancil Bu hong hilhna bangin pulaak lehang Pasian na khempeuh a piansak khit ciangin mihingte a hong bawl hi. Mihingte in leitung nate kipiansak kizawhna hong suak hi. Mihingte adingin leitung kipiangsak hi. Pian. 1:26-29 le Pian.2:7 sim in. Mihing a hong kipiansakna tawh kizui-in hih nihte kibatlohnate in bang hiam?\nPasian in Ama lim le meel suunin mihingte hong piangsak hi, cih pen Lai Siangtho hong hilh ahi hi. Mihing bek mah Pasian lim le meel suunin kipiangsak ahi hi. Pasian in ganhing namte amau nam zui-in piangsak hi mah taleh mihing a hong piansakin Ama lim le meel suunin hong piangsak hi (Pian. 1:25), “Pasian in Ama lim le meel suunin mihing a piangsak hi” (Pian. 1:27). Pasian lim le meel in Pasian tawh kizop theihna ciang bekin kingaihsunkha pahpah hi. Pasian lim suun cih ciangin Pasian tawh kizop theihna le midangte tawh kizop theihna bek tham lo-in piansak nate tungah Pasian ukna limcing hi. Hih thute in thuman hi-in ahi zongin hihte sungah a thupi pumpi neihna kihel kha lo hi. Lim le meel cih thu inPian. 1:26 sung a kigen thu in thu nih hong hilh ahihna kimu thei hi. Hebrew tawh kigelhna-ah “tselem,” kigelha a kimu thei pumpi taksa a pulaak kammal hi. “demut” cih in a kimu thei lo vangliatna nei Pasian hihna a pulaak kammal hi. Tua hi-in Hebrewte ngaihsutna-ah Pasian lim le mel cih ciangin mihing nuntakna buppi a pulaak kammal hi. Lai Siangtho hong hilh bang mahin mihing (numei le pasal ) in Pasian lim le meel suunin hong kibawl hi-in, pumpi taksa le kha nunna a nei hi. Ellen G.White in kitel takin hih bangin pulaak hi: “ Adam in Piangsakpa khut sung pan hong pusuah khiatin amah in ngaihsutna, a meel asa puak, thu theihna in amah a Piangsakpa suun hi.” Education, p. 15.\nA taktakin Pasian mel buppi i gen ciangin Ama pumpi zong a kihel hi; hih thu Piansakna thu in zong hong hilh hi. “Mihing in a nungta hong suak hi.” (Pian. 2:7) “nephesh” cih ciangin nak ah huih diktoh diksuk theihna nei mihing cihna hi. Hih pen thu nih kigawmkhawm ahi hi. Pasian in tungman tawh mihing hong bawlin tua khit ciangin huu a muamsuk ciangin tua tungmanin nuntakna nei mihing hong suak hi. Hih thu in mihing in leivui panin piang ihihna, leivui panin hong kibawl ihihna hong phawksak hi. Tua tungman milim in a nuntak nadingin nunna huu (nuntakna hi taleh Pasian tawh kizop theihna a nei hi. A nungciangin Pasian in mipa sung panin minu a bawl hi (Pian. 2:21, 22), numei in pasal tawh dinmun kikim hi, cihna hi.\nPasian in mihing a bawl khit phetin Pasian in silpiak thum a pia hi: Eden Huan (Pian. 2:8), an (Pian.2:16), le numei (Pian.2:22).\nPian. 2:15-17. Piansak nate le Pasian tungah mihing in bang masuan nei hiam? Hihte geel koi bangin kizopna nei hiam?\nMihing masuan masa bel in kimlepaam singkung lopate limtak a kep ding ahi hi. (Pian. 2:15,19). Sepna lak kammal ‘avad” a khiatna in “cingin” “kem” nasem cihna hi. Silpiak ngahna bek tawh kicing lo hi. I ngahna tungtawnin zatloh a phaamawh ahi hi; i ngah silpiakte a phungsak ding ihi hi. Jesuh in zong sum (talent) thugentehna tungtawnin i ngah siamnate zatsiam ding hong hilh hi (Matt. 25:14-30). Sepna lak kammal “kem,” cihna kammal in i ngah siamnate pungsak ding masuan i nei hi.\nNihna-ah annek tawh kisai hi. Pasian in mihingte tungah nek dingin an hong pia hi, cih i phawk ding kisam hi (Pian. 1:29). Adam le Eve in suakta takin nektheihna kipia hi.” (Pian. 2:16). Mihingte in singkung piangsak lo hi; an zong i piangsak thei kei hi. Hihte in Pasian hong piakkhong, hehpihna tawh a hong piak ahi hi. Ahi zong thukhun a tuamkoih hi; tua in Pasian in cinghtakin a hong piak singkung khat ciat hong piak nektheih tuamtuamte lungdamna tawh i san ding ahi hi. Hehpihna sungah Pasian in khalna hong koih hi. Singkung nam khat panin a gahte ne lo ding uh hi. Kikhalna omlo nopsakna sihna hong tunpih thei ding hi. Hih thu in Eden Huan panin hong kipanpah hi. Tuhunin zong a bei hi nai lo hi.\nMihingte tungah kipia a thumna masuan in numei tawh kisai hi. Pasian piak thupha thumna in mipa in a nu le pa nusia-in a zi tawh sa khat pum khat a suak ding uh hi.” (Pian. 2:24). Hih thu in nupa suahna thuciamna le pumkhat suahna-ah vanglian takin hong hilh hi. “Sa khat” cih a khiatna in mihing khat sihna hi ( Matt. 19:7-9 tawh enkak in). Pasal (numei hi lo) in a nu le pa nusia cih thu in Lai Siangtho hunlai-a amau kammal zatdan hi-in numeite zong a huam kha veve ahi hi. Nupa suahna in Pasian tung pan letsong hi mah taleh mihing tungah zong masuan kipia veve hi. Hih letsong a ngah numei pasal in khat le khat tungah a citak ding uh kisam hi.\nPasian in hong piak na khempeuh ngaihsun in. Tua nate tungah bang masuan nein a hiam?\nNgaihsut ding: Read Ellen G. White, “Science and the Bible,” pp. 128, 129, in Education; “The Creation,” in The Story of Redemption, pp. 21, 22 sung sim in.\n“Piansak nate le Lai Siangtho in Pasian lungsim a kibangin pulaak uh hi. Nate pulaak thu le Lai Siangtho pulaak thute in kilangdo lo hi. Lampi kibang lo, kammal kibang lo hi mah taleh amaute pulaak thu in thuman thutak hi; kipumkhat uh hi. Leitung pilna in a lamdang muh thakthak nei a, muh thak ahih hangin Lai Siangtho tawh kilangdo lo hi. Lai Siangtho tawh kilangdo dingin bangmah theihna a nei kei hi.\nPiansak nate le Lai Siangtho in khat le khat kihuhin thuman pulaak uh hi. Nate nasepzia in Pasian thu hong hilh hi. “ Piansak nate tung pan a kingah thute in Lai Siangtho tawh kilehbulh ding hi lo hi. Piansak nate pulaak thu le Lai Siangtho in kithuhual takin nasem hi. Mi kimkhatte pulaakna-ah amau muhkhiat thu in Lai Siangtho tawh kituak lo hi. Leisung panin a kimukhia nate in Moses pulaak thute tawh kithuhual thei lo hi. Nate a hong pian nadingin kum mak tampi kisam ding hi, ci uh hi. Piansak ni sagihte in kum tampi huam hi, ci uh hi. Tua bang thute in a man lo thute hi; tua bangin zong ngaihsut ding kisam hi lo hi. Lai Siangtho hong hilh bangin i up ding thupi pen zaw hi.”—Ellen G. White, Education, pp.128, 129.\n1. Lai Siangtho tangthute in a piang taktak hi lo hi, ci-in a um hi lehang i upna in bang suak thei ding hiam? I up thute in a piang takpi lo hileh bang dinmun i tung ding hiam? Lai Siangtho gelhte in “Moses gelh piansak thute in phuahtawm thu hi lo-in a piang taktak ahihna koi bangin pulaak uh hiam? Jesuh in hih thu tawh kisai-in bang pulaak hiam?\n2. Piancil Bu in nate kepcingna tawh kisai bang hong hilh hiam? Koici bangin nate kemcing ding i hiam? Tua banah piansak nate biak loh ding hong hilh hi lo hiam? Piansak nate biak loh ding le Piansakna in hotkhiatna thu hong hilhna hiam? (Romans.Rom. 1:25.)\n3. Mawhna in leitung a suksiat khit kum tul tampi cingkhin hi mah taleh nate hoihna in Piansakna in piangsakpa pulaak “ hoih mahmah hi’ cih thu akoi bangin a pulaak hiam?


url: =Aman kiam semsem mihing pumpi ~ Khat Thang :: ZOMI DAILY\nposted on 17 November 2014 at 9:44 am Lomkholna: Article, Khatthang\nMihingte I man neihna pen ni khat khit ni khat kiam hanhan hi. Pumpi cilesa hoih semsem man nei semsem cih bang om thei tuan lo hi. Ni dang lai-in mel hoih a minting vangvang actress khat kiphawk thakna angah sak thupiang khat om ngei hi. Nungak mel hoih nu pen alawm ngaih pa tawh hong kitengin kamsiatna tawh asawt lo-in a pasal in sih san ciciat hi.\nA mel hoih lau mahmah lai ahih manin, a Ngai tampi om lak ah aminthang actor mel hoih pilna nei banah sumlepai hau khat in hong ten pih tapeuh in ci-in Kham hai (Gold cup) khat tawi in va ngen hi. Nuthawi mel hoih nu in sang zo lo in na nawlh hi. Tangval pa zong lungkia lo in va paikik a, Ngun hai (silver cup) khat tawh tenpih ding va ngen leuleu hi. Nuthawi nu zong kei ka mel hoih mahmah lai hong deih tam ci-in nawlh leuleu hi.\nTangval pa zong lungkia tuan lo-in a thum vei-na sumngo hai (nickel cup) khat va tawiin hong tengpih in va ci-leuleu hi. Nuthawi nu zong tangval pa in a nget masak-lai sang a man nei lo semsem tawh akuan tangval pa hong tawng ngawp hi. Nong pai cil-in Gold cup na ngawn kong san loh bang ding-a, a tawm man semsem in hong kuan na hi hiam? zum thei lo maw? hibang zi nget kua hoh ngah ding na? a cih leh; Tnagval pa in nutawi aw, kei pen pilna nei hing. Na pumpi a man kiam semsem tawh kizui a hong ngen ka hi hi. Nang pen ni khat khit ni khat na teek semsem zaw a, na moi semsem thei kei hi.\nTua ahih teh, kong tawi vante zong a masa sangin, a nunungte in man a neih loh semsem mah bangin nang pumpi zong tua bang mah hipah a cih leh nuthawi nu zong thakhatin a om dan hong kikhel zo phial ci hi. Na kihoih sakna huhau-in na lungsim kiphasak kha-a, thu hoih thupha na ngaihsut khak loh ding, na hoih, na pha nasep khak loh ding kong dahpih hi ci-in tangvalpa in caih san hi.\nTangval pa thugen mah bangin nuthawi nu bek hi lo, eite zong ni khat khit ni khat kiham semsemin, nisim-a I thuak gentheih haksatna, khual-ul nisa kapna, lungkham sinkhamnate in hong zawm sakin pumpi man khiam semsem mihingte I hih lam kiphawk huai sa hihang. I kizat theihna hong kiam semsem ding a, I pil I siamna I mel hoihnate hong kiakia ding hi. Tomkal nuntak sungin lungsim pha tawh kimlepam a etlawm sak I suah zawh na ding ut huai ka sa hi.\nPasian thu-um eite in akisia thei I pumpi Pasian minthanna ding I zat khak leh tawntung I kha nuntakna man khang semsem ding cih lam-etna nei ihih manin Pasian adingin hanciam huai mahmah cih zong behlap nuam hang.\nPrevious: Zangkong Zomi Khuado na pawlkhat\nNext: Laisiangtho ZIV :: Apna kizo & a ki ngahtheih nading munte